..:: ISLOM.UZ ::.. - Мусҳаф тарихи\nСаҳифа 4 22\nАллоҳга ҳамд, Муҳаммад Расулуллоҳ ва ул зотнинг олу асҳобларига салоту саломлар бўлсин!\nБундан юз йил муқаддам Самарқанд шаҳридаги Усмон Мусҳафи Петербургдаги подшоҳ кутубхонасига олиб кетилган ва Октябр инқилобидан кейин мусулмонларнинг талаби билан Ўзбекистонга қайтарилган эди. У Тошкентдаги қадимий ёдгорликлар музейида мақомига яраша кўз қорачиғидай асраладиган ва эъзозланадиган, муборак бойлик сифатида сақланадиган меъросга айланди.\nЎрта Осиё ва Қозоғистон мусулмонлари диний идорасининг кутубхонасида шу Мусҳафдан фотография усули билан олинган нусхалар сақланар эди. Яқин йиллардан бери ушбу кутубхонани зиёрат қилувчилар сони кўпайди. Улар бу ерда мазкур нусхани кўриб, баъзилари ёдгорликлар музейига бориб, унда Мусҳафнинг аслини зиёрат қилишга мушарраф бўла бошладилар ва бундан жуда ҳайратландилар. Бу орада Мусҳафи Усмоний халқ ичида жуда машҳур бўлиб кетди ва омманинг унга бўлган қизиқиши ортди. Шу муносабат билан диний идора Мусҳафни ўрганиш, унинг қадимий ва ҳозирги ҳолатлари устидан сирли пардани олиш лозим ва вожиб деб билди. Мусҳафга қизиқувчи ва тадқиқотчиларнинг эҳтиёжларига жавоб берадиган унинг тарихи ва ҳақиқати тўғрисида бир китоб чиқарилишини зарур деб топди. Бу борада олиб борилган кўп изланишлардан сўнг, Ислом оламини Мусҳафнинг мавжудлиги ва унинг мақоми билан таништириш учун фазилатли олим, Ўрта Осиё ва Қозоғистон мусулмонлари диний идорасининг раис ноиблари, шайх Исмоил Махдум ҳафизаҳуллоҳ ҳазратлари мухтасар бир китоб тасниф қилдилар.\nҚўлингиздаги мужаз, лекин манфаати катта бўлган китоб шу саъйи кўшишларнинг маҳсулидир. Аллоҳ таоло ул зотга Ислом ва мусулмонлар учун қилган хизматларига яраша мукофотлар ато қилсин. Диний идора раҳбарияти Шайх Исмоил Махдум ҳазратларининг бу шарафли вазифани сидқидилдан адо этганликлари ва Қуръони каримни тарғиб этиш йўлида қилган илмий изланишларини юксак баҳолаб, чуқур миннатдорчилик билдириш билан бирга, китобни диний идора ҳисобидан нашр эттиришга, нафи ҳаммага тегиши учун уни кенг тарқатишга қарор қилди. Аллоҳ таоло тўғри йўлга ҳидоят этувчи зотдир!\nЎрта Осиё ва Қозоғистон мусулмонлари диний идораси


ДАИШ жангарилари йирик нефть портига ҳужум қилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари ДАИШ жангарилари йирик нефть портига ҳужум қилди\t20:05, 04 январь 2016\tЛивиянинг йирик Ас-Сидр нефть портларидан бирида “Ислом давлати” жангарилари ва қоровуллар ўртасида тўқнашув юз берди. Бу ҳақда РИА Новости хабар беради.\nГуруҳ жангарилари Ас-Сидрга ўтган йилнинг октябрь ойида ҳужум уюштирмоқчи бўлган. Ҳужумчилар автоматик қуролларни қўллаб автомобильни портлатишга урунишган. Оқибатда бир киши ҳалок бўлди. Тўрт нафар террорчи йўқ қилинди.


Кобул аэропорти ракета билан ўққа тутилди, уларнинг барчаси уриб туширилди — Sof.uz\nКобул аэропорти ракета билан ўққа тутилди, уларнинг барчаси уриб туширилди\n30.08 14:25 1046 Жаҳон\nАфғонистонда Американинг ҳаво ҳужумига қарши мудофаа тизими Кобул аэропорти ҳудудига отилган бешта ракетани тутиб олди. Бу ҳақда Reuters АҚШ расмий вакилига таяниб хабар берди.\nАмалдорнинг сўзларига кўра, ракеталар 30 август куни эрталаб учирилган, аммо уларнинг барчаси ҳаво ҳужумига қарши мудофаа тизими томонидан уриб туширилгани ноаниқ бўлиб қолмоқда. Ҳозирча америкалик ҳарбий хизматчилар орасидаги талафот бўйича маълумотлар йўқ, дея қўшиб қўйди у.\nCNN’нинг манбаси, яна бир америкалик мансабдорнинг фикрича, ҳужум ортида ИШИДнинг Афғонистондаги бўлинмаси турибди, аммо ҳозирча буни аниқ айтиб бўлмайди.\n28 августга ўтар кечаси АҚШ Афғонистон шарқидаги Нангарҳор вилоятида дрон ёрдамида авиазарба уюштирди. Бирлашган штабнинг минтақавий операциялар ва кучларни бошқариш бўйича директори ўринбосари генерал майор Уильям Тэйлор операция натижасида ИШИДнинг икки етакчиси йўқ қилинганини маълум қилди.\n29 август куни эса Америка дрони, Пентагон маълумотларига кўра, мина жойлаштирилган автомобилни нишонга олди. АҚШ ҳарбийларига қараганда, машинани ИШИД жангарилари қолдирган. Дрон орқали берилган зарба оқибатида Кобулда тўққиз киши, шу жумладан, олти нафар бола ҳалок бўлди.\nШу куни Кобул аэропорти яқинида яна бир портлаш юз берди. Турар жойга ракета келиб тушди, оқибатда икки киши ҳалок бўлиб, уч киши яраланди. Афғонистон полицияси маълумотларига кўра, ракета Кобул аэропорти атрофига келиб тушган, бир бола ҳалок бўлган.


Муниса Ризаеванинг бўянмаган ҳолда тушган расмини кўрганмисиз? (+фото) - 1 Марта 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nПонедельник, 25.03.2019, 21:37\nГлавная » 2019 » Март » 1 » Муниса Ризаеванинг бўянмаган ҳолда тушган расмини кўрганмисиз? (+фото)\nМуниса Ризаеванинг бўянмаган ҳолда тушган расмини кўрганмисиз? (+фото)\nХонанда Муниса Ризаева ўзининг инстаграмдаги саҳифасида жуда ажойиб аксилреклама уюштирди. Яъни сиз ҳам жуда қизиқаётган бўянмаган суратини жойлаштириб, пастида қай даражада гўзал бўлиш борасида кичик маслаҳат берди.\n— Қизлар! Ҳамма қайрилиб қарайдиган даражада кўринманг. Шундай кўринингки, фақат диди биланд инсонларгина сизга қайрилиб қарасин!!! Раҳмат сизга, менинг севимли ва бетакрор Шаҳноза опам! Бўянмаган Муниса.\nМуниса Ризаеванинг бўянмаган суратини сиз ҳам томоша қилинг. Менимча, бўянмаса ҳам чакки эмас.


Технология » Страница 4\nЯнги Зеландиядаги икки масжидда уюштирилган теракт видеоси тўғридан-тўғри намойиш этилгач, Facebook ижтимоий тармоғи кўп муаммоларга дуч келган. Шу сабабли ҳам у жонли эфирни чеклаш йўлларини қидиришга ваъда берган, деб ёзади«Минбар» нашри.\nсана : 27-03-2019 / Технология\n«Samsung» компанияси ўрта тоифага мансуб янги «Galaxy A70» смартфонини тақдим этди. Бу ҳақда «Хабар» нашри маълум қилди.\nсана : 25-03-2019 / Технология\nсана : 24-03-2019 / Технология\nXiaomi Redmi Note 7 ва Redmi Note 7 Pro’га нисбатан кичик версия бўлган Redmi 7 арзон смартфонини тақдим этди. Моделнинг нархи 100 доллардан бошланади, деб хабар қилмоқда Kun.uz нашри.\n«Check Point» компанияси мутахассислари «WinRAR»да 19 йилдан бери мавжуд заиф нуқтани аниқлашди, бунгача хакерлар ва зарарли дастурий таъминот тарқатувчилари қанча фойдаланувчиларнинг маълумотларини қўлга киритишди экан...\nсана : 23-03-2019 / Технология, Фото\nНорвегиялик оддий бир Nokia 7 Plus фойдаланувчиси ўз смартфонининг Хитойдаги серверга аллақандай маълумотлар юбораётганини пайқаб қолди. Мамлакатнинг Миллий телерадиоузатиш ташкилоти вазиятни ўрганишга киришди ва масалага ойдинлик киритди. Бу ҳақда terabayt.uz сайти ёзмоқда.\nЎзбекистондаги барча мактаблар замонавий копмьютер ва юқори тезликдаги интернет билан таъминланади\nсана : 20-03-2019 / Технология\nВа ниҳоят Ўзбекистонда умумий ўрта таълим мактаблари тўлиқ ахборот технологиялари ва юқори тезликдаги интернет билан таъминланади. Бу ҳақда Ўзбекистон Республикаси Президенти Шавкат Мирзиёев раислигида бугун, 19 март куни ўтказилган видеоселектор йиғилишида маълум қилинган.


18 йилда биринчи марта беш сайёра бир чизиқда сафланмоқда - xabar.uz\n18 йилда биринчи марта беш сайёра...\n18 йилда биринчи марта беш сайёра бир чизиқда сафланмоқда\n22.06.2022 21:53 0 2111\nАстрономлар тунги осмон безагига айланувчи ноёб ҳодиса — «сайёралар паради» бошланишидан хабар беришди: 18 йилда илк марта Меркурий, Венера, Марс, Юпитер ва Сатурн бир чизиқда жойлашади. Ҳодиса 24 июнь соат 4:10 дан бошланади, деб ёзди Science Focus.\nДурбин ёки телескопда Венера ва Ой ўртасидаги Уранни кўриш мумкин. Бир неча ой давомида сайёралар тарқалишни бошлайди.\nСайёралар сўнгги маротаба 2004 йилда шу тахлит сафланишган, кейинги «парад» — 2040 йилда.\nСайёралар парадининг ўзига хослиги — ёрқинлиги. Осмон очиқ бўлса ҳодисани ҳатто катта шаҳарларда ҳам кузатиш мумкин.\nДастлаб Сатурн, ундан сўнг эса тунги осмондаги энг ёрқин юлдуз — Сириусдан икки карра ёруғроқ Юпитер пайдо бўлади. Сўнгра Марс сафга қўшилади. Тўртинчи бўлиб қўшилган Венера параднинг энг ёрқин объектига айланади. Энг охирида — митти Меркурий.\nТехнология 24/04, 23:07\nҲодиса 04/07, 16:56\n“Сирли осмон тоқи” – Коинотнинг ақлни шоширувчи суратлари эълон қилинди (фото)


БМТ Олий комиссари озодликка чиққан Эркин Мусаевга табрик йўллади | Fayzbog.uz\nБМТ инсон ҳуқуқлари бўйича Олий комиссари Зейд Раад ал-Ҳусайн БМТнинг Ўзбекистондаги собиқ ходими Эркин Мусаевни озодликка чиққани муносабати билан табриклади. Бу ҳақда БМТ инсон ҳуқулари бўйича Олий комиссари бошқармасига асосланиб, “Газета.уз” хабар берди.\nЭркин Мусаев БМТ Инсон ҳуқулари ва Европа иттифоқи қўшма дастурининг мамлакатдаги раҳбари лавозимида ишлаган, бундан олдин Мудофаа вазирлигида фаолият кўрсатган бўлиб, 11 йил давомида қамоқда бўлган. У минтақалараро семинарда иштирок этиш учун учиб кетаётганида Тошкент аэропортида қўлга олинган. 2006—2007-йилларда учта алоҳида айбловлар билан тегишли равишда 15, 6 ва 4 йилда озодликдан маҳрум қилинган.\n2008-йилда БМТнинг асоссиз равишда ҳибсга олингалар билан шуғулланувчи, Ишчи гуруҳ номи билан машҳур мустақил “Махсус жараён”и Эркин Мусаев ноҳақ равишда судланганини ва асоссиз равишда ҳибсга олинганини маълум қилганди. Натижада унинг иши билан БМТнинг бошқа органлари шуғулланган, жумладан, БМТнинг инсон ҳуқуқлари бўйича қўмитаси ва инсон ҳуқуқлари бўйича учта Олий комиссари.\nМаълумотларга кўра, Эркин Мусаевнинг иши май ойида Ўзбекистонга ташриф буюрган Олий комиссар Зейд Раад ал-Ҳусайннинг Шавкат Мирзиёев билан учрашувида муҳокама қилинган.\n“Жаноб Мусаев ҳеч ким ҳеч қачон ортга қайтариб бера олмайдиган ҳаётининг 11 йилини йўқотди. Шунга қарамай у эндиликда озод инсон ва бу Ўзбекистонга янги раҳбарият келгани сабаб содир бўлаётган ўзгаришларнинг ёрқин бир мисоли. Мен Ўзбекистон Республикаси раҳбариятини ушбу ўзгаришларнинг алоҳида майдонини мустаҳкамлашни, қолган барча сиёсий маҳбусларни иложи борича терзоқ озодликка чиқаришини сўрайман”, — деди Зейд Раад ал-Ҳусайн.\nШунингдек, Эркин Мусаевни Ҳуман Ригҳтс Wатч ҳамда Амнестй Интернатионал каби халқаро инсон ҳуқуқлари ташкилотлари ҳам табриклади.


Зулм қилган кишини кечириш - Hidoyat.uz\nАсосий саҳифа Мақолалар Зулм қилган кишини кечириш\nЧоп этилди Iyun 20, 2019 Зулм қилган кишини кечиришda fikr bildirishni o'chirish\nЎзга инсонлар томонидан етган азиятга сабр қилиш, зулм қилиб, кечирим сўраган одамни афв этиб, кечириб юбориш нақадар улуғ хислат. Бироқ бу ҳақда сўз юритишдан олдин зулм нима экани ҳақида тўхталсак.\nШариатда бир инсоннинг моли, жони, дини ёки ор-номусига зарар етказиш зулмдир. Қаршимизда турган ҳар қандай инсонга ноҳақ муносабатда бўлишимиз ёмондир. Чунки айни зулм сабабли қаттиқ гуноҳга қолишимиз билан бир қаторда ўзаро муносабатларимизга путур етиб, аҳиллигимиз йўқолади. Энг даҳшатлиси, қиёматда зулм кўрган одам ўз ҳақига рози бўлиб, зулмкорни кечирмагунича, Аллоҳ таоло уни кечирмайди. Шунинг учун ҳам Аллоҳ Ўзига ва бандалари ўртасида зулмни ҳаром қилган ва ундан қаттиқ қайтарган.\n«Аллоҳ таоло айтади: “Эй бандаларим! Мен зулмни Ўзимга ҳаром қилдим ва уни сизларнинг ўртангизда ҳам ҳаром этдим. Бир-бирингизга зулм қилмангиз”» (Ҳадиси қудсий).\nМўмин киши ҳеч қачон ўз биродарига зулм қилмайди. Бироқ Аллоҳ розилигига эришиш учун бунинг ўзи кифоя эмас. Мусулмон киши биродарини ўзгалар зулмидан қутқаришга ҳам ҳаракат қилиши керак. Расулуллоҳ (соллаллоҳу алайҳи ва саллам) дедилар: “Мусулмон мусулмоннинг биродаридир. У биродарига зулм ҳам қилмайди, уни (золим қўлига) ташлаб ҳам қўймайди” (Бухорий ва Муслим ривоятлари).\nБошқа ривоятда «Расулуллоҳ (соллаллоҳу алайҳи ва саллам) дедилар: “Биродаринг золим бўлса ҳам, мазлум бўлса ҳам, ёрдам бер!”»\nБир саҳобий: “Ё Расулуллоҳ! Биродарим мазлум бўлса-ку, ёрдам бераман. Аммо у золим бўлса, қандай ёрдам қиламан?” деди. Шунда Пайғамбаримиз (алайҳиссалом): “Уни зулм қилишдан қайтар, мана шу унга қилган ёрдаминг бўлади”, дедилар» (Имом Бухорий ва Имом Муслим ривояти).\nҲар вақт зулм қилишдан сақланиб, катта зулмдан янада эҳтиёт бўлишимиз лозим. Яъни, Аллоҳдан бошқага ибодат қилиб, ибодатни ҳақиқий ўз ўрнидан бошқа ўринга қўймаслигимиз керак. Аллоҳдан ўзгага ибодат қилиб, унга ширк келтиришимиз улкан гуноҳ бўлиб, катта зарар кўрамиз. Қуръони каримда:\n«Эсланг, Луқмон ўғлига насиҳат қилиб, деган эди: “Эй ўғилчам! Аллоҳга ширк келтирмагин! Чунки ширк улкан зулмдир”» (Луқмон, 13).\nАллоҳ барчамизни бошқаларга ва ўз жонимизга зулм қилиб қўйишдан сақласин.\n“Афв” сўзи луғатда тарк қилиш, ўчириш маъноларини билдиради. Имом Кафавий: “Афв қудрати етиб туриб, зарар етказмасликдир. Ким уқубат беришга ҳақдор бўлатуриб, уни тарк қилса, ундан кечса, афв этган бўлади”, деганлар.\n“Афувв” Аллоҳ таолонинг гўзал сифатларидан биридир. Ушбу исм муболаға вазнида бўлиб, Аллоҳнинг афви ниҳоятда кенг эканини билдиради. Яъни, Аллоҳ таоло бандалар содир этган кўплаб гуноҳларни ўчириб, кечиб юборувчи ва азобдан қутқарувчи Зотдир. Аллоҳ таоло бундай марҳамат қилади:\n“Яхшиликни ошкора қилсангиз ҳам, пинҳона қилсангиз ҳам ёки ёмонликни афв этсангиз ҳам, албатта, Аллоҳ афв этувчи ва қудратли Зотдир” (Нисо, 149).\nЖиноят қилганлардан ўч олишга кучи етатуриб, уни кечириш юксак фазилат. Имом Ғаззолий (раҳматуллоҳи алайҳ) айтади: “Афувв Аллоҳ таолонинг сифатларидандир. У ёмонликларни ўчириб, гуноҳларни кечирадиган Зотдир. Бу “Ғофур”лик маъносига яқиндир. Балки ундан ҳам авлороқдир. Чунки “Ғуфрон” беркитиш маъносини беради. “Афувв” эса бутунлай ўчириб юборишни ифодалайди”. Аллоҳ таоло бундай марҳамат килади:\n“Афвни (қабул қилиб) олинг, яхшиликка буюринг, жоҳиллардан эса юз ўгиринг!”(Аъроф, 199).\nУшбу оят нозил бўлганида, Пайғамбаримиз (соллаллоҳу алайҳи ва саллам) Жаброил (алайҳиссалом)дан уни шарҳлаб беришни сўраганлар. У зот жумладан: “Аллоҳ таоло сизга буюриб айтмоқдаки, сизга зулм қилган кишини сиз афв этинг, сизга бермаган кишига сиз беринг, сиздан узилиб кетган кишига сиз яқинлашинг!” деганлар.\nБу ҳақда бошқа оятларда бундай марҳамат қилинади:\n“Бас, Аллоҳ Ўз амрини келтиргунча уларни афв этиб, (хатоларидан) ўтинг” (Бақара, 109).\n“Яхшилик билан ёмонлик баробар бўлмас. Сиз (ёмонликни) гўзалроқ (муомала) билан даф этинг! (Шунда) бирдан сиз билан ўрталарингизда адоват бўлган кимса қайноқ (қалин) дўстдек бўлиб қолур” (Фуссилат, 34).\nАллоҳ таоло ушбу оятлари орқали Ўз Ҳабибини яхшилик қилишга чақириб, жоҳил-нодонлардан юз ўгиришга, улар томонидан содир бўлган ёмонликларни кечиришга буюрмоқда. Чунки яхшилик билан ёмонлик ҳеч қачон тенг бўлмаган ва бўлмайди ҳам. Ёмонликка ҳам яхшилик қилинса, душман дўстга айланиб қолиши мумкин.\nПайғамбаримиз (соллаллоҳу алайҳи ва саллам) Аллоҳ таолонинг амрларига “лаббай” дея, ҳаётларида афв борасида инсон қилиши мумкин бўлган даражадаги ишнинг барини қилдилар.\nПайғамбарликларининг ўнинчи йиллари ўтиб ҳам қурайшликлардан ижобий натижа чиқмагач, Муҳаммад (соллаллоҳу алайҳи ва саллам) Зайд ибн Ҳориса (розияллоҳу анҳу) ҳамроҳлигида Тоифга бордилар. У зот шояд Тоифда дин ишлари юришиб кетса, деган умидда қабила оқсоқоллари билан учрашиб, уларни Исломга чақирдилар. Аммо улар унашмади, аксинча, Пайғамбаримиз (алайҳиссалом)ни масхара қилдилар. Бу ҳам етмагандай, ўзларининг эси паст, бебош болаларини Расулуллоҳ (соллаллоҳу алайҳи ва саллам)нинг ортларидан қичқиришга, сўкиб, тош отишга юбордилар. Тоифликлар йўлнинг икки четида туриб, у зот ўтаётганида аёвсиз тошбўрон қилишди. Пайғамбаримиз (соллаллоҳу алайҳи ва саллам)нинг оёқлари қонади ва ғамгин бўлиб, Аллоҳ таолога илтижо қилдилар.\nШунда Аллоҳ таоло у зотнинг ҳузурларига фариштани юборди. У келиб, икки тоғни аҳли Тоиф устига бостириб, уларни ҳалок қилишга изн сўради. Пайғамбаримиз (алайҳиссалом) бунга изн бермай, фариштага: “Уларнинг зурриётидан Аллоҳнинг ёлғиз Ўзига ибодат қиладиган, Унга ҳеч нарсани шерик келтирмайдиган кишилар чиқишини умид қиламан”, дедилар.\nРасулуллоҳ (соллаллоҳу алайҳи ва саллам) кофирлар билан бўлган жангда эдилар. Кофирлардан бири мусулмонлар томонидан эътиборсизликни кўриб, билдирмасдан Расулуллоҳ (соллаллоҳу алайҳи ва саллам)нинг бошларига қилич кўтариб келди. Ва: “Сени мендан ким ҳимоя қилади?” деди. У зот: “Аллоҳ”, дедилар. Шунда ҳалиги кофирнинг қўлидан қилич тушиб кетди. Расулуллоҳ қилични олдилар-да: “Сени мендан ким ҳимоя қилади?” дедилар. У: “Яхшилик қилувчи бўл”, деди. Расулуллоҳ: “Аллоҳдан ўзга илоҳ йўқлигига ва мен Унинг элчиси эканимга гувоҳлик бер” дедилар. У: “Йўқ, йўқ, лекин мен сенга қарши урушмайман, сен билан бирга ҳам бўлмайман ва сенга қарши курашаётган қавм билан ҳам бирга бўлмайман”, деди. Расулуллоҳ (соллаллоҳу алайҳи ва саллам) уни қўйиб юбордилар. У шерикларининг олдига бориб: “Мен ҳозир инсонларнинг энг яхшиси ҳузуридан келдим”, деди.\nАнас (розияллоҳу анҳу)дан ривоят қилинади. Бир яҳудий аёл Пайғамбаримиз (соллаллоҳу алайҳи ва саллам) ейишлари учун заҳарланган қўй гўшти олиб келди. Гўштнинг заҳарлангани маълум бўлгач, ҳалиги аёлни Расулуллоҳ (соллаллоҳу алайҳи ва саллам)нинг ҳузурларига олиб келишди. Ундан нима учун бундай қилганини сўрашди. У: “Сизни ўлдирмоқчи эдим”, деди. Расулуллоҳ (соллаллоҳу алайҳи ва саллам): “Аллоҳ сени бунга қодир қилмайди”, дедилар. Саҳобийлар: “Уни ўлдирамизми?” дейишганида, Расулуллоҳ (соллаллоҳу алайҳи ва саллам): “Йўқ”, дедилар.\nРасулуллоҳ (соллаллоҳу алайҳи ва саллам) зулм-азият кўрган ҳолатларида ҳам юзларидан оққан қонларини артиб, яна ўша золимлар ҳақига хайрли дуо қилиб: “Парвардигоро! Қавмимни Ўзинг мағфират этгин. Улар билмасдан қиляптилар!” дердилар.\nПайғамбаримиз (соллаллоҳу алайҳи ва саллам) буюк фатҳ кунида ўн минг қўшин билан Маккага кириб келдилар. Мушрикларнинг Каъбага ўрнатилган бут-санамларини парчалагач, Билол (розияллоҳу анҳу)га азон айтишни буюрдилар. Сўнг Каъба олдида туриб бир вақтлар ўзларини Маккадан ҳайдаган, эндиликда бўйин эгиб турган Макка аҳлига юзландилар. Улар “бугун энди Муҳаммад бизни ўлдиради” деган гумонда қўрқувдан қаттиқ қалтирашаётганди. Шунда у зот (алайҳиссалом): “Мени нима қилади, деб ўйлайсизлар?” дедилар. Улар: “Яхшилик, эй олижаноб биродаримизнинг ўғли”, дейишди. У зот (алайҳиссалом): “Боринглар, сизлар озодсизлар. Бу кун сизларга айблов йўқ. Аллоҳ сизларни мағфират қилсин. У раҳм қилувчиларнинг раҳмлироғидир”, дедилар.\nШунда уларнинг кўплари гуруҳ-гуруҳ бўлиб Аллоҳнинг динига киришди. У зот (алайҳиссалом) ушбу ояти каримани ўқидилар:\n“Аллоҳнинг раҳмати сабабли (Сиз, эй Муҳаммад) уларга (саҳобаларга) мулойимлик қилдингиз. Агар дағал ва тошбағир бўлганингизда, албатта, (улар) атрофингиздан тарқалиб кетган бўлур эдилар. Бас, уларни афв этинг, (гуноҳлари учун) кечирим сўранг”(Оли Имрон, 159).\nРасулуллоҳ (соллаллоҳу алайҳи ва саллам) кўрсатган бундай кечиримлиликни доимо ёдда тутишимиз лозим. Шунда Аллоҳ таоло у зотни бизга, яъни умматга бежиз ўрнак қилмагани намоён бўлади.\n“(Эй имон келтирганлар!) Сизлар учун – Аллоҳ ва охират кунидан умидвор бўлган ҳамда Аллоҳни кўп ёд қилган кишилар учун Аллоҳнинг пайғамбарида гўзал намуна бордир”(Аҳзоб, 21), деб марҳамат қилганидек, биз умматга афв борасида ҳам намуна бўлган зот (алайҳиссалом): “Сизга зулм қилган кишини афв қилинг”, дедилар. Инсон баъзан жамиятда кимгадир зулм қилиши ёки кимдандир зулм кўриши табиий. Ўзгаларга зулм қилиб қўйганида ундан узр ва кечирим сўраши қанчалар муҳим бўлса, ўзи зулм кўриб қолган пайтида ҳам золимни кечириши улкан фазилатдир. Бу мақталган сифатлардан эканини унутмайлик. Аллоҳ таоло марҳамат қилади:\n“Улар (мазкур тақводорлар) фаровонлик ва танглик кунларида ҳам хайр-садақа қиладиган, ғазабларини ютадиган, одамларни (хато ва камчиликларини) афв этадиганлардир. Аллоҳ эзгулик қилувчиларни севар”(Оли Имрон, 134).\nДарҳақиқат, турли-туман хулқ-атворли одамлар орасида яшар эканмиз, албатта, улардан бир қанча озор-азиятлар кўрамиз. Агар ҳар бир шундай кўнгилсизлик бизга қаттиқ таъсир этиб, ғамга ботириб қўяверса, шубҳасиз, бутун ҳаётимиз азобга айланади. Шу боис имкон қадар ён-атрофимиздагиларнинг хатолари, билиб-билмай етказган озорларига сабр қилиб, кечиришга ҳаракат қилайлик. Шунда бир-биримизга меҳр-муҳаббатимиз зиёда бўлади. Гоҳо бошқалардан бирор ёмонлик ёки зулм ўтса ҳам, синов деб қабул қилишимиз зарур. Аллоҳ таоло бундай марҳамат қилади:\n«Биз сизларнинг баъзиларингизни баъзиларингиз учун фитна-синов қилиб қўйдик – (қани) сабр қила олурмисизлар? Раббингиз эса кўриб турувчи Зотдир» (Фурқон, 20).\nАллоҳ таоло ғазабни ютиш ва инсонларни афв қилишни бежиз Ўзидан қўрқадиган бандалар сифатидан қилмаган. Чунки ушбу икки иш ҳар кимнинг ҳам қўлидан келавермайди. Бунинг учун қалбда мустаҳкам имон, охиратдаги савобга умид, енгилмас ирода ва юксак сабр-бардош керак. Сабр ва афв, ҳақиқатан, улуғ сифатлардандир:\n“Албатта, ким (азиятларга) сабр қилса ва Аллоҳ учун кечириб юборса, шак-шубҳасиз, бу пухта ишлардандир”(Шўро, 43).\nҒазабни ютиш инсонларга ғазабини сочмаслик, уларга ёмонлик қилишдан ўзини тийиш билан бўлади. Бу эса кишининг қалби имон билан тўла эканининг аломатидир. Пайғамбаримиз (соллаллоҳу алайҳи ва саллам) марҳамат қилиб: “Ким ғазабини амалга оширишга қодир бўлатуриб, ғазабини ютса, Аллоҳ унинг қалбини хотиржамлик ва имон билан тўлдиради”, деганлар (Имом Бухорий ривояти).\nОдамларнинг хато ва камчиликларини кечириш ғазабни ютишнинг давомидир. Яъни, ҳақиқий тақводор фақатгина ғазабини ютиб қўяқолмайди, балки ана шу ғазабини қўзғаган одамдан ўч олишга кучи етса ҳам, уни кечиради. Муфассирлар оятларда келган “афв қилувчилар” калимасини, қасос олишга кучи етиб, кечирадиганлардир, деб тафсир қилишган. Абу Ҳурайра (розияллоҳу анҳу) Пайғамбаримиз (соллаллоҳу алайҳи ва саллам)дан ривоят қилади: “Ким зулм қилган кишини афв қилса, Аллоҳ унга бу сабабли фақат азизликни зиёда қилади” (Имом Термизий ривояти).\n“Парвардигорларининг “юзини” истаб, (турли машаққатларга) сабр қилиб, намозларини баркамол адо этган ва Биз ризқ қилиб берган нарсалардан хуфёна ва ошкора эҳсон қилган ҳамда ёмонликка яхшилик қайтарадиган зотлар, айнан ўшалар учун дунё оқибати (жаннат) бордир” (Раъд, 22), дея марҳамат қилинган.\nЯхшилик қилиш, ғазабни ютиш ва кечириш натижасида улуғ даражага эришиш, Аллоҳ таолонинг муҳаббатини қозониш ҳар бир мўмин банданинг истаги, орзуси десак, муболаға бўлмайди.\nАл-Асбаҳонийдан қилинган ривоятда Расулуллоҳ (соллаллоҳу алайҳи ва саллам) бундай марҳамат қилганлар: «Қиёмат куни Аллоҳ бутун халойиқни жамлаганида, бир нидо қилувчи: “Фазл эгалари қани?” деб нидо қилади. Шунда озчиликни ташкил қилувчи бир гуруҳ инсонлар турадилар. Улар жаннат сари шошиб юрадилар. Уларни фаришталар кутиб олиб: “Жаннат сари шошиб келяпсизлар”, дейишади. Улар: “Биз фазл эгаларимиз”, дейишади. Фаришталар: “Фазлларингиз нимадан иборат эди?” дейдилар. Улар: “Агар бизга зулм қилинса, сабр қилар эдик. Ёмонлик қилинса, кечирар эдик. Жоҳиллик қилинса, ҳалимлик қилардик”, дейишади. Уларга: “Жаннатга киринглар, амал қилувчиларнинг ажри қандай ҳам яхши”, дейилади».\nРасулуллоҳ (соллаллоҳу алайҳи ва саллам)дан қилинган яна бир ривоятда: «Қиёмат куни Аллоҳнинг ҳузурида умматлар тиз чўкиб туришганида: “Ажри Аллоҳнинг зиммасида бўлган кишилар турсин”, деб нидо қилинади. Шунда дунё ҳаётида одамларни афв этганларгина турадилар», дейилган.\n«(Ҳар қандай) ёмонликнинг жазоси худди ўзига ўхшаш ёмонликдир. Бас, ким афв этиб (ўртани) тузатса, бас, унинг мукофоти Аллоҳнинг зиммасидадир. Албатта, У золим (тажовузкор)ларни севмас» (Шўро, 40).\nБиз, мусулмонлар фазл эгаларидан бўлиб, дунёда бизга нисбатан содир бўлган камчиликларни афв қилишимиз лозим бўлади. Шундагина қиёмат куни тўлиқ мукофотга эришамиз. Яъни, “Аллоҳ эзгулик қилувчиларни севар” (Оли Имрон, 148), деган таърифга муносиб бўламиз.\nУшбу ўринда яна бир нарсага эътибор қилиш зарур. Ҳар қандай зулм ёки тажовузкорлик Аллоҳ белгилаган чегаралардан ошмаслиги керак. Акс ҳолда ўч олинади. Ойша онамиз (розияллоҳу анҳо)дан ривоят қилинади: “Расулуллоҳ (соллаллоҳу алайҳи ва саллам) Аллоҳнинг ҳадларидан бирор ҳад оёқости қилинмагунча, зулм учун ўч олмасдилар. Агар Аллоҳ ҳадларидан бирор нарса оёқости бўлса, инсонларнинг энг ғазаблисига айланар эдилар. Икки иш ўртасида ихтиёр қилсалар, гуноҳ бўлмаса, уларнинг енгилини танлардилар”.\n Яъни, Жаброил (алайҳиссалом)ни.


Дастур ойига 199 миллиард долларга тушади деб баҳоланмоқда. У 132та ривожланаётган мамлакатга тааллуқли.\nҚашшоқликда яшаётган 2,8 миллиардга яқин инсон пул маблағлари олиши керак ва бу коронавирус тарқалиши суръатини секинлаштиради. БМТнинг «Вақтинчалик асосий даромад: ривожланаётган мамлакатларда қашшоқ ва муҳтож инсонлар ҳимояси» деб номланган ҳисоботида ана шундай таклиф илгари сурилмоқда.\nТашкилот жиддий молиявий муаммога дуч келган инсонларга пул тарқатишни маслаҳат бермоқда. Шунда улар ишламасдан уйларида ўтиришлари мумкин бўлади.\nҚайд этилишича, жами 1,07 миллиард киши қашшоқлик ёқасида яшамоқда, яна 1,71 миллиард киши эса «қашшоққа айланиш хавфи остида».\nДастур ойига 199 миллиард долларга тушади деб баҳоланмоқда. У 132та ривожланаётган мамлакатга тааллуқли. Пул аҳолининг яшаш жойи, фуқаролиги ёки иш шаклидан қатъи назар берилиши лозим. Фақат оилада неча киши пул топиши ҳисобга олиниши керак холос.\nҲисоботда бундай мамлакатларни 2020 йилда 3,1 триллион доллар деб баҳоланаётган давлат қарзлари бўйича мажбуриятлардан қисман озод қилиш таклиф этилган. Сақлаб қолинган маблағлар бевосита тўловларга сарфланиши мумкин бўлади.


Юрагида пок инсоний туйғулар алангалаган, гўзал ва бетакрор юртимизда кечаётган юксалишлардан қалби денгиздек тўлиб-тошаётган ижодкор ёшлар орасида Темурмаликнинг ўрни ўзига яраша. Истеъдод булоғи кўз очган, толеъида қуёш балқиётган мустақил Ўзбекистоннинг оловқалб ёшлари орасида ўзига хос овозга эга ёш ижодкорнинг шеърияти билан танишар экансиз, унинг беғубор ва самимий кўнгил кечинмалари қалб торларингизни чертиб, шуурингизни гўзал хисларга ошно этади.\nСоҳибқирон бобомиз Амир Темурдек забардаст, шижоатли, буюк саркарда Темур Маликдек паҳлавон бобокалонларимизга муносиб фарзанд бўлишни, замонавий ўзбек адабиётининг асл намоёндаси Тоҳир Маликдек эл ардоғида юришни дилига жо айлаган Темурмаликка юксак ижодий парвозлар тилайман.\nNamnews.uz ахборот-таҳлилий портали ижодий гуруҳ раҳбари,\nшоир, журналист, публицист\nКелуссизми, келина деб\nЗабонидан томади бол,\nБир кунга деб келган одам\nЎн кун меҳмон бўлар хушхол.\nМазалидир патир нони,\nУчратасиз минг хилини,\nҚани кетдик сайр қиламиз,\nКенг ва равон Поп йўлини.\nБиргалашиб дам оламиз,\nБа-ҳаво зўр жойларида.\nТан яйрайди чўмилсангиз,\nЭл таниган Чустийини\nЧет эллик ҳам маҳлиёдир\nЧустнинг дўппи, пичоғига.\nКенг жаҳонда бордир балки,\nЎн минг ёки юз минг қўрғон.\nОлам узра ягонадир\nЧиройга бой Янгиқўрғон.\nМеҳмонга жой топилади\nҚачон бўлса уйларида.\nКурагини ерга бермас\nМингбулоқлик эр йигитлар.\nОр талашиб улоқ чопар,\nУчқўрғонлик шер йигитлар.\nТўйларида жозиба бор,\nБўлади гул базм - кеча.\nТўй баҳона Норинсойда,\nКун ора бир назм кеча.\nБолдек ширин садо янграр,\nБулбул овоз куйчисидан,\nЗулайҳо у халқ артисти,\nКўрдим юздан ошганини.\nБилмасангиз уят бўлар,\nЧортоқ шифо масканини.\nБир меҳмони бўлинг энди,\nМашраб юрти бу маконни,\nГуллар шаҳри деб аташар,\nГулга тўлган Наманганни.\nТошқин ҳислар, зилол туйғулар\nтуғёни туйғулар Тотли


Тошкентдаги назорат-ўтиш нуқтаси. 23 июль, 2020\nAmnesty International халқаро инсон ҳуқуқлари ташкилоти пандемия дунёда сўз эркинлигига қандай таъсир этганига доир ҳисоботини эълон қилди.\nҲисобот муаллифларига кўра, кўплаб мамлакатларда ҳокимият юзага келган вазиятдан сўз эркинлигини чеклашда ва коронавирусга қарши қўлланаётган чора-тадбирлар танқид қилинишини тўхтатишда фойдаланмоқда.\nAmnesty International гуруҳи айниқса Беларусь, Бразилия, Венгрия, Миср, Эрон, Испания, Италия, Хитой, Россия, Сербия, АҚШ, Ўзбекистон, Франция, Форс кўрфази мамлакатлари, Африка ҳамда Жануби-Шарқий Осиё мамлакатларини қаттиқ танқид қилган.\nЎзбекистонда аҳоли ўртасида ваҳима кўтариши ва давлатга зарар етказиши мумкин бўлган ахборотни тарқатганлик учун жазо кўзда тутилган қонунлар пандемиядан олдин ҳам амал қиларди. Бироқ айнан коронавирус тарқалган даврда қонунчиликдаги жазо чоралари кучайтирилди – эндиликда бундай маълумотларни тарқатганлик учун беш йилдан ўн йилгача озодликдан маҳрум этишлари мумкин.\nҲисобот муаллифларига кўра, Ўзбекистон ҳукумати мазкур қонунлардан мамлакатда касаллик тарқалишининг ҳақиқий кўламига ва соғлиқни сақлаш тизимининг аҳволига доир маълумотларни яшириш учун фойдаланган.\nAmnesty International илмий ва ишончли маълумотларни олиш имкониятининг чекланганлиги, шунингдек сиёсий зиддиятлар фитна назарияларининг кенг тарқалишига, оқибатда эса одамларнинг эмланиш, ниқоб тақиш, ижтимоий масофани сақлаш ва бошқа эҳтиёт чораларига риоя қилишдан бош тортишига олиб келганини қайд этган.\nУ ёки бу вакцинанинг самарадорлиги ҳақидаги баҳслар мамлакатлар ўртасидаги геосиёсий курашда қурол ўрнида қўлланган. Буларнинг бари кўплаб давлатларда соғлиқни сақлаш тизимига катта юк тушишига таъсир этган, минглаб ўлимларга сабаб бўлган, шунингдек жамиятнинг ОАВлар ҳамда ҳукуматга ишончини заифлаштирган.\nҲисоботда урғуланишича, айрим мамлакатларда ҳукумат пандемиядан ахборот майдонини танқидлар, сиёсий мухолифат ва мустақил ОАВлардан тозалаш учун баҳона сифатида фойдаланган. Инсонлар ҳаётини хавфга қўйишига қарамай, сиёсий мақсадларни кўзлаб сўз эркинлигини чеклаш, пандемия ҳақида ёлғон маълумотлар тарқатиш, шунингдек асоссиз чеклов чоралари жорий этиш ҳоллари тобора кўпроқ кузатилмоқда, деб ёзади муаллифлар.\nAmnesty International тадқиқотчиларининг ишонишича, қабул қилинган чора-тадбирлардан баъзилари – юқорида санаб ўтилган мамлакатларда ҳануз давом этаётган инсон ҳуқуқларини чеклашга қаратилган катта кампаниянинг бир қисмидир.\nХитойда, - деб ёзади Amnesty International,- сўз ва матбуот эркинлигининг чекланиши коронавирусга қарши курашга салбий таъсир кўрсатган. 2019 йил декабрдаёқ шифокорлар ва айрим журналистлар шу пайтгача номаълум бўлган янги касаллик ҳақида сўзлаб беришга чоғланганлар, аммо Хитой ҳукумати зарур эҳтиёт чораларни кўрмаган, аксинча, касаллик ҳақида жамоатчиликка хабар беришга урингани учун уларни таъқибга олган.\nЖамоат хавфсизлиги вазирлиги маълумотига кўра, коронавирус ҳақида очиқ гапирган одамларга қарши 2020 йил февраль ойининг ўзида “маълумотларни сохталаштириш ва қасддан ёлғон ахборот тарқатиш” моддаси билан 5,5 мингдан зиёд жиноят ишлари очилган. Шунингдек, ҳукумат коронавирусга доир маълумотларни блоклаш ёрдамида цензура қилиш усулидан кенг фойдаланган.


Халқаро ўртоқлик ўйинида ғалаба - PFС "Navbahor"\nХалқаро ўртоқлик ўйинида ғалаба\n19 июль (душанба)\n“Навбаҳор” (Наманган) – “Алай” (Ош) – 2:0 (0:0)\nГоллар: Боян Цигер (14), Игорь Голбан (88).\n“Навбаҳор”: Ўткир Юсупов, Игорь Голбан, Боян Цигер, Давронбек Ҳошимов (Хушнудбек Авилов, 90), Мирзоҳид Ғофуров (Илҳом Алижонов, 46), Азимжон Аҳмедов, Сардор Теляков (Музаффар Мўминов, 75), Қувондиқ Рўзиев, Иброҳим Ғанихонов (Забиҳилло Ўринбоев, 46), Коста Гутинер, Исломбек Исоқжонов (Аббосжон Ғуломов, 44).\n“Алай”: Азамат Жомартов, Жамшид Кобулов, Санжар Туракулов, Марат Аджиниязов, Алмаз Маликов, Алишер Мирзоев, Нурлан Сарыкбаев, Темур Толипов, Идрис Бикмайкин, Манас Карипов, Элдар Молдожунусов.\nЗахира: Темирлан Апаз уулу, Дастан Алыбеков, Эрлан Маширапов, Асадбек Алимов, Ислом Шамшиев, Жаҳонгир Маҳмудов, Сыргаболот Орозбек уулу, Нурдоолот Сталбеков, Аҳлидин Исраилов.\nБугун Намангандаги “Марказий” стадионда Наманганнинг “Навбаҳор” ва Ошнинг “Алай” клуби ўртасида ўртоқлик ўйини ўтказилди. Халқлар ўртасидаги дўстона алоқаларни янада мустаҳкамлаш, қолаверса, ёзги танаффус пайти кўрикда бўлиб турган футболчилар имкониятларини яна бир бор синовдан ўтказиш мақсадида ташкил этилган мазкур баҳсда “лочинлар” 2:0 ҳисобида ғалаба қозонишди.\nУчрашувнинг дастлабки қисмидаёқ устунликни ўз қўлига олган “Навбаҳор” футболчилари кетма-кет ҳужумлар уюштиришди. Дастлабки уринишда Сардор Теляков дарвоза томон ноаниқ зарба йўллаган бўлса, кейинги вазиятда футболчиларимиз стандарт вазиятдан унумли фойдалана билишмади. 14-дақиқада “лочинлар” бурчакдан тўпни ўйинга киритишди, шеригидан тўпни қабул қилган бразилиялик Коста Гутинер уни жарима майдончаси ичига оширди ва ушбу вазиятда “Навбаҳор”да кўрикдан ўтаётган бошқа бир легионер – Боян Цигер боши билан дарвозани ишғол қилди – 1:0.\nБўлим охирларида Иброҳим Ғанихонов иккита қулай имкониятга эга бўлганди, аммо унинг зарбаси йўлига “Алай” посбони тўсқинлик қилди.\nИккинчи бўлимда захирадан ўйинга қўшилган Забиҳилло Ўринбоев ҳамда Аббосжон Ғуломовларда ҳам гол уриш учун фурсат туғилди, лекин сўнгги паллада уларнинг уринишлари бесамар якунланди. Шунингдек, Теляков яна бир бор кучли зарба билан ошликлар дарвозабонининг ҳушёрлигини синовдан ўтказди: “Алай” посбони яна ишончли ҳаракат қилди.\n88-дақиқада Коста Гутинер яна фаоллик кўрсатиб, бу сафар чап қанотдан тўпни шерикларига ҳаволатиб узатди. Мазкур ҳолатда рақиб жамоа ҳимоячиларидан фаолроқ ҳаракат қилган Игорь Голбан учрашувдаги иккинчи голни уриб, шу тариқа якуний ҳисобни ҳам ўрнатди – 2:0. Натижада, икки марказий ҳимоячимиз томонидан урилган голлар “Навбаҳор”нинг устунлигини таъминлади.\nАлбатта, бу каби халқаро ўртоқлик учрашувлари барча жамоалар учун фойдадан холи бўлмайди. Фурсатдан фойдаланиб, “Навбаҳор” ПФК таклифига розилик билдириб, ўртоқлик учрашуви ўтказиш учун Наманганга ташриф буюрган “Алай” ФК, жумладан, клуб раҳбариятига миннатдорлик билдирамиз ва Ош жамоасига келгуси фаолиятида омадлар ёр бўлишини тилаб қоламиз.


Меҳрибон Равшан: "Исломга зид бўлгани учун қўшиқ айтишни ташлайман"\nТожикистонда ҳижобга кирган қўшиқчилар сафи кўпаймоқда.\nТожикистонда таниқли поп ашуллачи Меҳрибон Равшан қўшиқчилик касбини тўхтатиш истагида. Бунга унинг исломга эътиқоди ошгани сабаб бўлди. Ўтган йили эса душанбелик таниқли ашуллачи Маликаи Саидзод ҳам қўшиқ айтишни тўхтатиб, ҳижобга кирган эди.\n"Қўшиқ айтиш исломий ҳаëт тарзига зид бўлгани учун бу қарорга келяпман", деди ҳофиз Озодлик билан суҳбатда.\n- Мен бирдан қўшиқ айтишни бас қилганим йўқ, аммо қўшиқчиликни тўхтатиш ниятим қатъий. Мен бу қарорга бир мулланинг даъвати билан эмас, балки қалбим амрига биноан келдим. Мен алҳамдулиллоҳ мусулмонман. Мен санъаткорман ва тариқат йўлидаман. Тариқат йўлида пирга қўл берганман. Қўшиқ айтишни бас қилганим сабаби шуки, мен тўю маракага кўп бораман ва санъаткорнинг хас каби қадри йўқлигини кўраман. Саҳнадан буткул кетиш олдидан бир концерт қилиб мухлислар билан хайрлашаман. Бу концерт фақат Оллоҳни мадҳ қилувчи нолалардан таркиб топади. Ҳамма нарса Худонинг қўлида. Қарорлар ҳам, тилаклар ҳам оҳиста- оҳиста, андак-андак ижобат бўлаверади,- дейди Тожикистонда таниқли поп ашулачи.\nАйни пайтда ҳофиз Меҳрибон Равшан тўрт йилдан бери янги йил базмларида қатнашмаслиги ва бу байрамни қутламаслигини ҳам айтди.\nМеҳрибон Равшан Тожикистонда исломий сабаб билан қўшиқ айтишни тўхтатган ягона санъаткор эмас. Ўтган йили душанбелик таниқли ашулачи Маликаи Саидзод ҳам исломий эътиқоди боис санъатни тарк қилиб, тақво оламига кирган эди.\nБир пайтлар очиқ-сочиқ юрган Маликаи Саидзод ҳозир ҳижобда. Саидзод Душанбеда исломий либослар сотадиган дўконча очиб тирикчилик қилмоқда.\nИсломда мусиқага рўйхуш йўқлиги боис қўшиқ айтишни бас қилган санъаткорлар Ўзбекистонда кам.\nСанъаткорлар концертларини уюштириш билан шуғулланадиган тошкентлик Абдулазизнинг Озодликка айтишича, кўп ўзбек санъаткорлари бир вақтнинг ўзида ҳам намоз ўқийди, ҳам қўшиқ айтади. Абдулазизга кўра, яқинда Ўзбекистон халқ артисти унвонини олган Озодбек Назарбеков Ҳизб ут-Таҳрирга аъзоликда айбланиб қамалиб чиққанидан кейин ҳам қўшиқ айтишда давом этган.\nЎтган асрнинг 90-йилларида машҳур бўлган Рустам Ғойипов ҳам сўфилар тариқатига эргашиб пирга қўл бергач, қўшиқ айтмай қўйган эди. Озодлик билан суҳбатда Рустам Ғойипов бу қарорини мана бундай изоҳлаган эди.\n- Машҳурликнинг мазаси энди нафс кемиради-да. Одамнинг йўлдан бузилишига, ўзини йўқотиб қўйишига сабабчи бўлади.\n- Ўзимни яқинда топдим-ку. 10 йил бўлди.\n- Буни энди мен икки оғиз сўз билан тушунтириб бера олмайман. Ижодкорман-ку. Мен уйда қўшиқ айтишга тренировка қилаяпман. Боксëрларнинг “Бой с теню” деган стили бор. Рақибини кўз олдига келтиради-да, "шу билан урушаяпман" деб тренировка қилади. Мен “Саҳнада турибман, залда 5000 нафар одам ўтирибди” деб тренировка қилардим. Кейин бу ўзгара бошлади. Қанақа халқ ўтирибди? Мисол учун, Ўзбекистон халқи ўтирибди, Америка халқи ўтирибди, Қозоғистон халқи ўтирибди. Кейин “кимлар ўтирибди” - Нақшбандий, Аҳмад Яссавий боболаримизга ўхшаган, Ибн Сино, Беруний, 5000 нафар одам бўлса-да, ҳаммаси шунақа бўлса деб фараз қилиб, тренировка қилишим керак эди. Лекин улардан биттаси ҳам концертга келмас эди. Оддий одамлар келган, лекин улардан биттаси ҳам келмади-да концертга. Зални шунақа одамлар билан тўлдириш учун мен шунақа одамлар билан яқиндан танишишга ҳаракат қилдим. Уларнинг ҳаëтини, фаолиятини ўргандим. Улар келмади. Шу билан “Нима учун уларнинг биттаси ҳам келмади концертга?” деб қизиқиш уйғонди менда. Чуқурроқ ўргандим. Шуларнинг ҳаëтини ўрганиб, уларни яқинроқ таниш билан мен ўзимни таний бошладим. Ўзимнинг кимлигимни била бошладим.\nОзодлик: Навоий ҳам “Эл нетиб топгай мениким, мен ўзимни топмасам” деганда.\n- Ўўўўў, Навоий бобомиз, биродар бобо. Алишер Навоий бобомиз ҳам бояги айтганларимнинг қаторида-да.\nОзодлик: Сизни ардоқлаган, сизни севган, сизга гуллар тақдим қилган публиканинг сизни унутиб қўйганини ҳам бошдан кечирдингизми?\n- Ҳа, кечирдим.\n- Бу зўр. Масалан, “ўлмай туриб ўлинг” деган. Ўлиб кўрдим. Бу ҳам зўр бўлади. Чунки бунинг тагида чуқур ҳикмат бор-да. Одамларнинг ҳақиқий юзини кўрдим. Одам бой, машҳур бўлиб яшаб юрганда ҳеч ўзининг юзини кўрсатмайди. Лекин эски чопон, махси калишларни кийиб, кўчама-кўча юриб, тиланчи бўлиб юрганда одамларнинг ҳақиқий юзини кўради одам. Бу ҳикмат, сабоқ, мактаб. Эшон Сўфи Оллоëр раҳматуллоҳи алайҳ. У шу вақтда давлат божхона бошлиғи бўлган-да.\n- Шундай одамга “Тиланчилик қиласиз, шаҳардаги ҳар бир одамнинг эшигини қоқиб, садақа сўрайсиз” деб буюрганлар. Шундай министрдай одам кўчама-кўча юриб, садақа сўрайди. Бир кунда авлиë бўлади, бир кунда... Мана шунақа, дейди Рустам Ғойипов ва мана бу байтларни айтади.\nҚулларинг булғонса исëн лойиға,\nЎтган асрда машҳур бўлган яна бир санъаткор Дониëр Тошмуҳаммедов ҳам диний эътиқоди боис қўшиқ айтишни тўхтатган эди.\n"Турналар" қўшиғи билан эл оғзига тушган бу қўшиқчи ҳозир тадбиркорлик билан банд, дейди қўшиқчини яқиндан билган саҳна маъмури Ваҳобжон.\n- Юрибди шу киши. Бизнес билан шуғулланиб юрибди шекилли.\nОзодлик: Ҳозир ашула айтаяптими?\n- Йўқ, ашула айтмаяпти. Машиналари бор деб эшитаман 10-15та. Ўзимизда чиқадиган машиналарни олиб арендага бериб қўйибди дейишади,- дейди Ваҳобжон.\nЎзбекистон халқ артисти Юлдуз Усмонова Озодлик билан суҳбатда фақат Ўзбекистонда ижод қилган пайтида ҳажга бориб динга қаттиқ берилгани, аммо Туркияга келгач, бир оз очилиб сочилганини айтади.\n- Бу ерда ўтириб Умра, Ҳажларга бориб келиб, бу ердаги тақводорларга қўшилиб сал бўлмаса бир оëғим гўрга кириб қолган эди эртага ўламиз, ундоқ-бундоқ. У ерда энди сал тушунча ўзгарди. Боргандан кейин “Тўхта, ҳали қийинчилик кўрасан”, мен борганда тайëр нарсага бормадимку Туркияга. Қийинчилик кўрдим. Ҳам яшаш керак бу дунëда. Оллоҳ гўзалдир, гўзал бўлайлик. Кийинайлик, ўзимизни ўзимиз яхши кўрайлик. Кейингина у дунëга ҳаракатингни қилиб яшайсан. Мана шунақа фикр ўзгаришлари бўлди. Қон алмашди шекилли ижодимда, - дейди Ўзбекистон халқ артисти Юлдуз Усмонова.\nАйни пайтда исломий эътиқод санъаткорларни қўшиқ айтишдан тўхтатадиган шлагбаум сифатида кўрилмоқда. Таниқли дин арбоби Обид қори Назаров "Ислом овози" интернет нашрида мусиқага исломнинг муносабатини келтиради.\n“Биз мусиқа масаласида аввало мазҳаб уламоларининг сўзларига мурожаат қилайлик. Ҳанафий мазҳаби уламолари мусиқа асбобларининг барча турини ҳаром дейишган. Жумладан, чертиб чалинадиган, уриб чалинадиган, пуфлаб чалинадиган асбобларни улар рад этганлар. Фақат тўйда, никоҳ тўйида чалинадиган доира билан жангда чалинадиган дўмбиранигина ҳалол дейишган. Рақс бўлсин, масхарабозлик бўлсин, чапак чалиш бўлсин, тор чалиш, танбур чалиш, барбат, рубоб, қонун, сурнай, чанг, карнай – буларнинг барчаси макруҳдир. Чунки буларнинг ҳаммаси кофирларнинг одатларидир.\n“Доира ва сурнай овозига қулоқ солиб тинглаб туриш ва булардан бошқаларини ҳам эшитиш ҳаромдир. Агар буларни қўққисдан, беихтиëр эшитиб қолса, узрли бўлади. У эшитмасликка ҳаракат қилиши лозим” деб ëзадилар Раддул мухтор мауллифи Ибни Обидин”.\nЯна бир таниқли дин арбоби Абдували қори Ўзбекистонда қилган маърузаларидан бирида мусиқани ароқ ичишдан ҳам ҳаромроқ деб баҳолаган эди.\n“Мусиқаларнинг зарари, биродарлар, бу маст қилувчи ичимликнинг зараридан каттароқдир, биродарлар. Маст қилувчи ичимлик инсоннинг жасадини ишдан чиқарса, мусиқалар инсоннинг руҳини ишдан чиқаради. Инсон маст қилувчи ичимлик билан жасади маст бўлса, бундай мусиқалар билан унинг руҳи маст бўлиб, ўзидаги шиддат, ружулат йўқола бошлайди. Шунинг учун ҳам одамларни ноҳаққа чақиришлик учун аввал шу нарсадан бошлайди. Бундан кейин унинг руҳи лаззатланади-да, шу билан руҳи ишдан чиқади. Чиқишлик билан маст қилувчи ичимлик рўпарасига келса, бемалол ундан фойдаланаверади.\nФоҳиша ишларни ривожлантиришликда Юнон даврларида ғино мусиқаларидан фойдалантирилган. Аëллар мажлиснинг зийнатига ўхшатиб мусиқалар ишга солиниб, шу билан фисқу-фужурларнинг қулай бўлишига шароит яратилган. Покиза, жуда озода бўлиб турган эр киши, гўдак бола ва аëл киши тўсатдан мусиқа пайдо бўлишлиги билан унинг ўзини тутиши йўқолади, унга фоҳиша, бузуқ ишлар осон бўлади. Худди маст қилувчи ичимликни ичиб олган одам тезда ишдан чиқишлиги осон бўлганга ўхшаган.\nБунга биродарлар, у санъат, уни тушуниш деган нарсалар бу инсониятнинг охири бориб туриб мусиқа шу даражага еткизадики, ҳатто ухлай олмай ҳам қолади шу мусиқани эшитмаса. Шу даражада бўлиб қолади. Ўзидан ўзи шу нарсасиз яшаш мумкин эмас деб тасаввур қилиб қолади. Бу воқеий ҳаëтда ҳам кўриниб турган. Бизга у ақлий далилларнинг ҳожати йўқ. Магар бир ишора қилиб айтиб қўяяпмиз. Бу оятнинг тафсирида Абдуллоҳ ибни Масъуднинг “ғиë” деб тафсир қилганлиги етади. Ҳасан Басрийнинг “Ғино ва Мазомир ҳақида нозил бўлди” деган сўзи етади. Расулуллоҳ соллоллоҳу алайҳи васалламнинг Имом Бухорий ривоят қилган ҳадисларда ва Абу Довуд сунанларида келтирилган ҳадис ҳозирги ўқиб берилган ҳадис бизга етади биродарлар”.\nШвециялик диндор Муқимжон Маҳмудовга кўра бу борада диндорлар орасида иттифоқ йўқ.\n- Олимлар ҳар хилда. Бир хиллари уни ҳаром дейди, нима деса бўлади ëппасига ҳаром дейди. Баъзилари бор шундай мусиқалар бор дуруст дейди. Айримлари дуруст эмас, айримлари дуруст дейди. Бекор вақт олади дейди. Кейин олимлардан биттаси Ибни Таймия бўлса керак, шу киши эди шекилли, битта қалбда ҳам мусиқа, ҳам Қуръон муҳаббати жамланмайди деган гапи бор. Айримлар ўшани далил қилиб келтиришади. Қуръонга бўлган нимадан тўсади мусиқа дегандек. Ҳар хилда энди хуллас. Баъзилари ҳаромга олиб борадиган мусиқаларни ҳаром дейди, лекин масалан насиҳат ашулалар, нормал лирик ашулалар ë классик ашулаларни дуруст дейди. Ҳар хил олимлар бор энди. Салафийлар асосан ҳаром дейди.\nОзодлик: Бу соҳада якдиллик йўғ-а?\n- Ихтилофда энди. Динда иккинчи даражали масалаларда ихтилоф кўпку биласизку. Асосий масалаларда ихтилоф йўқ холос. Намоз, рўза, закот, ҳаж дегандай.\nОзодлик: Ўзингизнинг қарашингиз қандай? Эркин ижодкорлар, рассомлик, мусиқа.\n- Менинг фикрим қанақа бўларди. Мен диндан енгиллик истайдиган одамман. Қаер енгил бўлса, шунисини оламан. Қайсиниси осон бўлса, шунисини оламан. Расулуллоҳ соллоллоҳу алайҳи васалламда ҳадис бор: Иккита иш турса, осонини олинглар деган, - дейди Муқимжон Маҳмудов.


Бўстонлиқда тоғ туризмини ривожлантиришга 500 млн долларгача инвестиция жалб қилинади - Daryo\n06:05, 28.09.2020 11380\nТошкент вилоятининг Бўстонлиқ туманида «Билдирсой-Чимён-Нанай» халқаро умуммавсумий курортини ташкил қилиш бўйича мастер-режа ишлаб чиқилди (Ҳукуматнинг 2020 йил 17 сентябрдаги 559-сон қарори). Бу ҳақда «Норма» хабар берган.\nХабарга кўра, режа Франциянинг Хусусий секторга кўмак ва тадқиқот фонди (ФАСЕП) ёрдами билан Геоде, Маниэ Ливес, Эгис, Патриарче, Эподе француз компанияларининг консорсиуми томонидан ишлаб чиқилган. Мастер-режада 500 миллион АҚШ долларигача бўлган инвестицияларни, шу жумладан, Франция ҳукумати молия институтларининг маблағларини жалб қилиш назарда тутилган. Улар туризм, йўл-транспорт ва коммунал инфратузилмани ривожлантиришга йўналтирилади.\nШунингдек, Инвестициялар ва ташқи савдо вазирлиги Консорсиум билан маслаҳат хизматлари битимини тузди. Унда ХУКни ташкил қилиш доирасида қуйидагилар назарда тутилган:\nер участкаларини лотларга бўлиш, шу жумладан, тендер ҳужжатларини ва туризм инфратузилмаси объектларини – меҳмонхоналар, ресторанлар, савдо шохобчалари ва бошқаларни қуриш учун махсус режим қоидаларини тайёрлаш.\nМастер-режа 2017 йилда ташкил қилинган «Чорвоқ» эркин туристик зонасининг бош режаси билан интеграция қилинади. Халқаро умуммавсумий курорт ҳудудида инвестиция лойиҳаларини амалга оширадиган инвесторларга «Чорвоқ» эркин туристик зонаси иштирокчилари мақоми ва тегишли имтиёзлар берилади.\nХалқаро умуммавсумий курортни қуриш ва эксплуатация қилиш бўйича лойиҳа офиси («Чорвоқ» эркин туристик зонаси иштирокчиси мақомига эга бўлган давлат унитар корхонаси) ташкил этилади. Халқаро умуммавсумий курортни қуриш ва фойдаланишга топшириш лойиҳасини жадал амалга ошириш бўйича Бошқарув кенгаши умумий мувофиқлаштирувчи ролини бажаради.\nМолиялаштириш манбалари этиб қуйидагилар белгиланган:\nХалқаро умуммавсумий курортни қуриш ва қурилиш ишлари билан боғлиқ хизматлар учун ускуналарни (осма дор йўллари, тоғ-чанғи ускуналари, аттракционлар, техникалар, транспорт воситалари) сотиб олиш – Ўзбекистон ТИФ Миллий банки кредитлари (15 фоиз) ва Франция ғазначилигининг заёмлари (85 фоиз);\nКонсорсиум билан тузилган маслаҳат хизматлари битимини молиялаштириш – Давлат бюджети маблағлари, кейинчалик лойиҳа офиси фаолиятидан тушган даромадлар ҳисобига қайтарилади (15 фоиз) ва Франция Ғазначилигининг заёмлари (85 фоиз).\nа) Франция Ғазначилиги ХУК қурилиши бўйича лойиҳани амалга ошириш учун Ўзбекистонга заём – 47,9 миллион евро ажратади. Лойиҳанинг ТИА экспертизадан ўтказилганидан ва маъқулланганидан кейин қарз битими имзоланади;\nб) Ўзбекистон ТИФ Миллий банки халқаро умуммавсумий курортнинг йўл-транспорт, коммунал ва туризм инфратузилмаларини қуриш учун лойиҳа офисига кредит – 2 йиллик имтиёзли давр, йиллик 3 фоиз LIBOR+6 ойга тенг бўлган фоиз ставкаси билан 7 йил муддатга 20 миллион доллар беради. Инфратузилмани қуриш харажатлари лойиҳанинг ТИА асосида молиялаштирилади;\nв) Франция Ғазначилигининг қарз маблағлари, шунингдек, Ўзбекистон ТИФ Миллий банкининг кредити бўйича асосий қарзлар, фоизлар, воситачилик ҳақи ва заёмга хизмат кўрсатиш бўйича бошқа харажатлар республика бюджети маблағлари ҳисобига қопланади. Келгусида лойиҳа офиси маблағларни бюджетга қайтаради.\nХалқаро умуммавсумий курорт ҳудудида жойлашган ер участкаларига бўлган ҳуқуқлар Бошқарув кенгашининг қарорлари билан Э-ижро Аукцион орқали босқичма-босқич сотилади. Истисно тариқасида, уларни сотишдан тушган маблағлар қуйидагиларга йўналтирилади: 90 фоизи – лойиҳа офиси ҳисобига, 10 фоизи – Тоғли ва олис ҳудудларда туризм инфратузилмасини ривожлантириш жамғармасига.\nҚонун ҳужжатлари маълумотлари миллий базасида эълон қилинган ва 2020 йил 18 сентябрдан кучга кирган.\nМавзуга доир: Бўстонлиқ туманини 2020–2022 йилларда комплекс ривожлантириш дастури лойиҳаси эълон қилинди\n14:28, 20.09.2020 171900\n23:44, 27.09.2020 112548\n16:43, 02.10.2020 112335\n16:12 Бугун 1569\n16:05 Бугун 2431\n15:59 Бугун 4475\n15:48 Бугун 2370\n23:05, 22.10.2020 174382\n20:47, 21.10.2020 111635\n19:59, 21.10.2020 90177\n20:58, 21.10.2020 67207


Газета СБХ / 2018 год / № 40 / Бухгалтерга тавсиялар\nДастурий маҳсулотларга оид битимларни тартибга солувчи асосий норматив ҳужжатлар:\n● Фуқаролик кодекси;\n● «Электрон тижорат тўғрисида»ги Қонун;\n● 7-сон БҲМС «Номоддий активлар» (АВ томонидан 27.06.2005 йилда 1485-сон билан рўйхатдан ўтказилган), 21-сон БҲМС «Хўжалик юритувчи субъектлар молиявий-хўжалик фаолиятининг бухгалтерия ҳисоби счётлар режаси ва уни қўллаш бўйича Йўриқнома» (АВ томонидан 23.10.2002 йилда 1181-сон билан рўйхатдан ўтказилган);\n● Электрон тижоратни амалга ошириш қоидалари (ВМнинг 2.06.2016 йилдаги 185-сон қарорига 1-илова);\n● Президентнинг «Электрон тижоратни жадал ривожлантириш чора-тадбирлари тўғрисида»ги қарори (14.05.2018 йилдаги ПҚ-3724-сон);\n● Дастурий маҳсулотлар ва ахборот маҳсулотларидан фойдаланиш ҳуқуқини амалга ошириш ҳамда расмийлаштиришнинг божхона расмийлаштируви (декларациялаш) ва бухгалтерлик ҳисобини юритиш тартиби тўғрисидаги низом (ВМнинг 16.08.2018 йилдаги 670-сон қарори билан тасдиқланган).\nДастурий маҳсулотларга (ДМ) оид битимларга қуйидагилар киради:\n● ДМни буюртмага биноан ишлаб чиқиш;\n● ДМга бўлган мутлақ ҳуқуқлар олди-сотдиси;\n● ДМдан фойдаланиш ҳуқуқини бериш;\n● ДМни ўз ичига олган мол-мулк олди-сотдиси.\nБуюртмага биноан ишлаб чиқиш\nДастурий маҳсулотни ишлаб чиқувчи ДМни яратиш ва ундан фойдаланиш тўғрисидаги шартнома бўйича уни ишлаб чиқиш ва буюртмачига ундан фойдаланиш учун мутлақ ҳуқуқлар бериш мажбуриятини ўз зиммасига олади (ФКнинг 1037-моддаси).\n1-МИСОЛ. А корхонаси қиймати 48 млн сўмлик ишлаб чиқаришни автоматлаштирилган бошқариш тизимини ишлаб чиқиш учун В корхонаси билан шартнома тузди.\nА корхонаси учун – бу номоддий активни яратиш харажатлари. Ушбу активнинг фойдали хизмат муддати 10 йил этиб белгиланди, амортизация тўғри чизиқли усул билан ҳисобланади. Бир ой учун амортизация – 0,4 млн сўм ДМ фойдаланишга жорий этилгандан сўнг кейинги ойдан бошлаб ҳисобланади.\nИшлаб чиқаришни автоматлаштирилган бошқариш тизими – ишлаб чиқаришга мўлжалланган номоддий актив. Шу сабабли А корхонасининг унинг амортизациясига харажатларини ишлаб чиқариш таннархига киритамиз (ВМнинг 5.02.1999 йилдаги 54-сон қарори билан тасдиқланган Низомнинг 1.4.2-банди).\nВ корхонаси учун – бу ДМни ишлаб чиқиш бўйича ишларни амалга оширишдан тушум. В корхонасининг ДМни буюртмага биноан яратиш харажатлари бажарилган ишлар таннархига киритилади. Масалан, дастурчиларнинг иш ҳақи, уларнинг МҲТФдан ЯИТ, компьютер ускуналарининг эскириши, электр энергиясига харажатлар 30 млн сўмни ташкил этди.\nДМни сотиб олишга капитал қўйилмалар ҳисобга олинди\nДМ номоддий актив сифатида кирим қилинди\nБажарилган ишларни сотишдан даромад ҳисобга олинди\nДМни ишлаб чиқиш харажатлари ҳисобга олинди\n0250-«Компьютер жиҳозлари ва ҳисоблаш техникасининг эскириши»;\n2-МИСОЛ. А корхонаси қиймати 5 млн сўмлик, хизмат мақсадларида фойдаланиладиган флеш-ташувчиларни ҳимоя қилиш дастурини ишлаб чиқиш учун В корхонаси билан шартнома тузди.\nА корхонасининг ҳисоб сиёсатида белгиланишича, сотиб олиш пайтида қиймати 50 ЭКИҲдан ортиқ активлар номоддий активларга киритилиши мумкин.\nШу сабабли А корхонаси флеш-ташувчиларни ҳимоя қилиш дастури қийматини дарҳол харажатларга ҳисобдан чиқариши мумкин.\nДМни сотиб олиш харажатлари ҳисобга олинди\nМутлақ ҳуқуқлар олди-сотдиси\nДастурий маҳсулотга бўлган ҳуқуқ эгаси ДМга нисбатан мутлақ мулкий ҳуқуқни олди-сотди шартномаси бўйича бошқа шахсга сотади. Бу билан ДМ харидори ҳуқуқ эгасига айланади (ФКнинг 1035-моддаси).\n3-МИСОЛ. А корхонаси ахборот жойлаштиришдан даромад олиш мақсадида 24 млн сўмга ҳуқуқ эгаси – В корхонасидан сайтга бўлган мутлақ ҳуқуқларни сотиб олди. В корхонаси ЯСТ тўлайди, ҚҚС тўламайди.\nА корхонаси учун – бу номоддий активни сотиб олиш харажатлари. Ушбу активнинг фойдали хизмат муддати 10 йил этиб белгиланди, амортизация тўғри чизиқли усул билан ҳисобланади. Бир ой учун амортизация – 0,2 млн сўм сайт фойдаланишга жорий этилган ойдан кейинги ойдан бошлаб ҳисобланади.\nБу ҳолда сайт – ишлаб чиқаришга мўлжалланган номоддий актив. Шу сабабли А корхонасининг унинг амортизациясига харажатларини ахборот жойлаштириш хизматлари таннархига киритамиз (54-сон Низомнинг 1.4.2-банди).\nВ корхонаси учун – бу номоддий активни сотиш. Сайтнинг баланс қиймати – 20 млн сўм, жамғарилган эскириш – 3 млн сўм.\nСайтни сотиб олишга капитал қўйилмалар ҳисобга олинди\nСайт номоддий актив сифатида кирим қилинди\nХаридорнинг қарзи акс эттирилди\nСайтнинг бошланғич қиймати ҳисобдан чиқарилди\nСайтнинг чиқиб кетишидан фойда аниқланди\nСайтнинг чиқиб кетишидан фойда В корхонаси учун ЯСТни ҳисоблашда ялпи тушумга киритиладиган бошқа даромад ҳисобланади.\n4-МИСОЛ. А корхонаси В корхонаси – кадрлар ҳисобини юритиш электрон тизимига бўлган ҳуқуқ эгаси билан кадрлар бўлимида фойдаланиш мақсадида унга бўлган мулкий ҳуқуқларни сотиб олиш учун 7 млн сўмлик шартнома тузди.\nА корхонасининг ҳисоб сиёсатида белгиланишича, сотиб олиш пайтида қиймати 50 ЭКИҲдан ортиқ активлар номоддий активларга киритилади. Сотиб олиш пайтида ЭКИҲ – 184 300 сўм. Яъни номоддий активлар қиймати камида 9 215 000 сўм (50 х 184 300) бўлиши керак.\nЭлектрон тизим қиймати 7 млн сўмга тенг – белгиланган чегарадан кам эканлиги боис А корхонаси уни дарҳол маъмурий харажатларга ҳисобдан чиқариши мумкин.\nВ корхонасининг ҳисоб сиёсатида белгиланишича, сотиб олиш пайтида қиймати 30 ЭКИҲдан ортиқ активлар номоддий активларга киритилади. Сотиб олиш пайтида ЭКИҲ 118 400 сўмни ташкил этган. 30 ЭКИҲ – 3 552 000 сўм (30 х 118 400).\nВ корхонаси сотиб олган пайтда тизим қиймати 10 млн сўмни (30 ЭКИҲдан ортиқ) ташкил этган, шу сабабли у номоддий актив сифатида кирим қилинган.\nВ корхонаси учун – бу номоддий активни сотиш (3-мисолга қаранг).\nДастурий маҳсулотдан фойдаланиш ҳуқуқи лицензия шартномаси асосида берилади.\nБундай шартнома бўйича ДМга нисбатан ҳуқуқ эгаси (лицензиар) бошқа тарафга (лицензиатга) ДМдан фойдаланишга рухсатнома (лицензия) беради (ФКнинг 1036-моддаси).\nЛицензия шартномасида бериладиган ҳуқуқлар, фойдаланиш чегаралари ва муддатлари белгиланиши лозим.\nУ, лицензиарнинг ДМдан фойдаланиш ҳуқуқи сақланиб қолган ҳолда, ундан фойдаланиш ҳуқуқини:\n● бошқа шахсларга лицензия бериш ҳуқуқи билан (оддий номутлақ лицензия);\n● бошқа шахсларга лицензияни бериш ҳуқуқисиз (мутлақ лицензия) лицензиатга беришни назарда тутиши мумкин.\nШартномада қонунда йўл қўйиладиган бошқа турдаги лицензиялар ҳам назарда тутилиши мумкин.\n5-МИСОЛ. А корхонаси 100 фоизлик олдиндан тўлов шартларида ўз товарлари ҳақида ахборотни жойлаштириш мақсадида В корхонаси – электрон савдо майдончасига бўлган ҳуқуқ эгасидан қиймати 6 млн сўмлик 1 йиллик фойдаланиш ҳуқуқини (номутлақ лицензияни) сотиб олди.\nА корхонаси учун – бу келгуси давр харажатлари, сабаби майдончадан фойдаланиш ҳуқуқи 1 йилга мўлжалланган. А корхонасининг ҳисоб сиёсатида белгиланишича, келгуси давр харажатлари бир маромда жорий харажатларга ҳисобдан чиқарилади. Яъни А корхонаси ҳар ойда 0,5 млн сўмдан (6 / 12) жорий харажатларга ҳисобдан чиқаради.\nВ корхонаси асосан савдо билан шуғулланади ва савдо майдончасидан фойдаланиш ҳуқуқини сотишдан қўшимча даромад олади. Шу сабабли В корхонаси учун 6 млн сўм – роялти кўринишидаги бошқа даромад.\nЭлектрон майдончадан фойдаланиш ҳуқуқи (лицензия) учун ҳақ тўланди\nКелгуси давр харажатлари харажатларга ҳисобдан чиқарилди (ҳар ойда 1/12 дан)\nЭлектрон майдончадан фойдаланиш ҳуқуқи учун олдиндан тўлов олинди\nРоялти кўринишидаги даромад акс эттирилди (ҳар ойда 1/12 дан)\n9510-«Роялти кўринишидаги даромадлар»\n6-МИСОЛ. А корхонаси ҳар ойда 0,5 млн сўмдан тўлаб, В корхонаси сайтидан антивируснинг янги версияларини юклаб олади. Ишлаб чиқаришга мўлжалланган компьютерларни ҳимоя қилиш учун антивирусдан фойдаланилади. Антивирусга харажатлар ишлаб чиқариш таннархига ҳисобдан чиқарилади.\nВ корхонаси антивируслар ишлаб чиқишга ихтисослашган. Шу сабабли антивирусга лицензияларни сотиш В корхонаси учун асосий фаолият тури, сотилаётган лицензиялар қиймати эса солиқ солиш мақсадида – хизматларни сотишдан даромад (Солиқ кодексининг 130-моддаси 5-қисми).\nАнтивирусдан фойдаланиш ҳуқуқи (лицензия) учун ҳақ тўланди ва харажатлар ҳисобга олинди\nХизматларни сотишдан даромад акс эттирилди\n4010-«Харидорлар ва буюртмачилардан олинадиган счётлар»;\nДастурий маҳсулотни ўз ичига олган мол-мулк олди-сотдиси\nДастурий маҳсулотни ўз ичига олган мол-мулк олди-сотдисида мол-мулкнинг олди-сотди ёки етказиб бериш шартномаси расмийлаштирилади (ФКнинг 386-моддаси).\nБундай шартномада ДМга бўлган мулкий ҳуқуқ ёки ундан фойдаланиш ҳуқуқининг қиймати алоҳида кўрсатилган бўлиши ёки умумий шартномавий қийматга киритилиши мумкин.\nДастурий маҳсулотга бўлган мулкий ҳуқуқ ёки ундан фойдаланиш ҳуқуқининг қиймати ажратиб кўрсатилмаган бўлса, ДМ берилаётган мол-мулкнинг таркибий қисми ҳисобланади ва унинг таркибида ҳисобга олинади (7-сон БҲМСнинг 7-банди).\nДМга оид битимларни ҳужжатли расмийлаштириш кўп жиҳатдан битим турига ва ДМни ёки ундан фойдаланиш ҳуқуқини бериш усулига боғлиқ.\nМоддий ташувчидаги ДМ берилганда битимлар ҳар қандай бошқа турдаги товарлар (ишлар, хизматлар) учун назарда тутилган тартибда расмийлаштирилади. Яъни қоғоз кўринишидаги ёки электрон тижорат қоидаларига биноан шартнома тузилади, қабул қилиш-топшириш (ёки бажарилган ишлар) далолатномаси ва ҳисобварақ-фактура расмийлаштирилади.\n670-сон Низомда моддий ташувчига таъриф берилган: бу рақамли маҳсулотларни яратиш, қайд этиш, узатиш, қабул қилиш, сақлаш ёки бошқа тарзда ишлатиш учун қўлланиладиган магнит, оптик, лазерли ёки бошқа электрон ахборот ташувчиси.\nДМ рақамли дистрибуция усулида берилганда иш яна ҳам осон кўчади.\n670-сон Низомдаги таърифга кўра, рақамли дистрибуция – рақамли маҳсулотларни моддий ташувчидан фойдаланмаган ҳолда, шу жумладан бутунжаҳон Интернет тармоғи орқали шахсий компьютерга ёки мобил қурилмага юклаш (юклаб олиш) орқали тарқатиш усули, онлайн хизматлардан фойдаланишга рухсат бериш ёки обуна бўлиш ва бошқалар.\nРақамли дистрибуцияда битим қуйидагилар билан тасдиқланиши мумкин (670-сон Низомнинг 5-банди):\n● электрон чеклар, ДМга бўлган ҳуқуқни сотиб олиш квитанциялари, ахборот тизимлари орқали шакллантирилган ва битим томонларини идентификация қилиш имконини берувчи бошқа хабарлар;\n● корхонаниинг ички ҳужжатлари. Масалан, ДМни харид қилиш учун жавобгар шахснинг ҳисоботи, тўлов тўлангани ҳақидаги банк кўчирмаси, бухгалтерлик маълумотномаси ва бошқалар.\nИчки ҳужжатда «Бухгалтерия ҳисоби тўғрисида»ги Қонун (14-модда) билан бирламчи ҳужжатлар учун назарда тутилган реквизитлар бўлиши керак.\nИчки ҳужжатлар расмийлаштирилаётганда уларга битим амалга оширилганлиги тасдиғи илова қилинади (670-сон Низомнинг 6-банди). Улар қуйидагилар бўлиши мумкин:\n● шартноманинг электрон нусхаси;\n● инвойс, ҳисобварақ-фактура ёки контрагентдан электрон хабар шаклида олинган бошқа ҳужжат нусхалари;\n● электрон тўлов тизимларидаги транзакциялар скриншоти (экран тасвири), рақамли товарни сотиб олиш тўғрисидаги веб-сайтдан лог-ҳисоботлар ва пул маблағлари тушганини ва тўланганини тасдиқловчи бошқа ҳужжатлар.\nБир томонлама ҳужжатли расмийлаштиришнинг соддалаштирилган варианти оддийлиги билан яхши, оммавий истеъмолчига мўлжалланган ДМни сотиб олаётиб ёки сотаётиб лицензия шартномаси тузганингизда жуда қўл келади. Бунда битим рақамли дистрибуция орқали амалга оширилади.\nМасалан, муайян ишлаб чиқариш учун махсус ДМ ишлаб чиқишга буюртма берган ёки олган бўлсангиз, ДМни ишлаб чиқишга доир барча зарур шартлар ва тартиб, томонларнинг ҳуқуқ ва мажбуриятлари ва ҳ.к. кўрсатилган тўлақонли шартнома тузганингиз маъқул. Шартномага техник топшириқ, қўйилган вазифа, иш ва тўловлар жадвалларини илова қилиш мумкин.\nҲужжатлар томонларнинг имзолари ва муҳрлари қўйилган қоғоз кўринишида ёки ЭРИ билан тасдиқланган электрон кўринишда расмийлаштирилиши мумкин. Бунда натижа моддий ташувчида ёки рақамли дистрибуция усулида берилиши мумкин.\nҚҚС тўловчилар учун ДМга оид битимни тасдиқловчи ҳужжатларда ҚҚСни кўрсатиш муҳим аҳамиятга эга.\nДастурий маҳсулотлар экспорти ва импорти\nҚуйидагилар контрактни расмийлаштирмай экспорт қилишлари мумкин:\n● Миллий реестрга киритилган, дастурий таъминот воситаларини ишлаб чиқариш ва уларга хизмат кўрсатиш билан боғлиқ ишлар ҳамда хизматларни Интернет тармоғининг онлайн дўконлари орқали хорижий валютага экспорт қилувчи корхоналар – дастурий таъминот воситалари ишлаб чиқувчилар (20.09.2013 йилдаги ПҚ-2042-сон қарорнинг 7-банди; АВ томонидан 8.01.2014 йилда 2549-сон билан рўйхатдан ўтказилган Низомнинг 2, 4-бандлари);\n● Интернет тармоғидаги онлайн дўконлар орқали хорижий валютага ишлар ва хизматлар экспортини амалга оширувчи «Mirzo Ulugbek Innovation Center» инновация маркази резидентлари (ВМнинг 15.08.2017 йилдаги 631-сон қарори билан тасдиқланган Низомнинг 34, 37-бандлари).\nЭлектрон битим қиймати 3 000 АҚШ долларидан ошса, уни Ташқи савдо операцияларининг ягона электрон ахборот тизимида рўйхатдан ўтказиш зарур (ПҚ-3724-сон қарорнинг 1-банди).\nБожхона чегарасидан моддий ташувчи орқали олиб ўтиладиган рақамли маҳсулотларнинг божхона расмийлаштируви божхона тўғрисидаги қонун ҳужжатларига мувофиқ амалга оширилади. Бунда қиймати 3 000 АҚШ долларигача бўлган экспорт БЮДни расмийлаштирмай почта алоқаси хизматларини кўрсатиш қоидаларига мувофиқ амалга оширилади.\nКонтрактда дастурий маҳсулот қиймати:\n● алоҳида кўрсатилган бўлса, божхона қийматига фақат моддий ташувчининг қиймати киритилади. Бунда ДМ ёки ундан фойдаланиш ҳуқуқларини бериш қиймати ишлар (хизматлар) экспорти (импорти) ҳисобланади;\n● алоҳида кўрсатилмаган бўлса, божхона қийматига контракт бўйича бутун қиймат киритилади.\nДМни ўз ичига олган, унинг ишлашини таъминловчи ускуна экспорт-импорт қилинганда ДМ қиймати ускуна қийматидан ажратиб чиқарилмайди (БКнинг 314-моддаси).\nРақамли дистрибуция усуллари орқали бериладиган дастурий маҳсулотлар божхонада расмийлаштирилмайди.\n7-МИСОЛ. Корхона уларнинг ишлашини таъминлайдиган операцион тизимга эга 40 000 АҚШ долларилик 100 та компьютерни импорт қилди. Контрактда ва спецификацияда компьютерларнинг умумий нархи ва қиймати кўрсатилган. Операцион тизим қиймати алоҳида кўрсатилмаган.\nБожхонада расмийлаштиришда контракт бўйича бутун сумма – 40 000 АҚШ доллари божхона қийматига киритилади. Компьютерлар балансга кирим қилинганда операцион тизим қиймати яна ажратиб кўрсатилмайди.\nИмпорт қилиш тартиби ҳақида батафсил «Импорт операциялар ҳисоби» материалида («СБХ»нинг 14.08.2018 йилдаги 33-сонида) ўқинг.\n8-МИСОЛ. Корхона муайян муддатга ДМга бўлган мутлақ ҳуқуқни импорт қилди. ДМ нусхаси божхона чегараси орқали флеш-ташувчида берилди. Контрактда ва спецификацияда кўрсатилишича, ДМ қиймати – 10 000 АҚШ доллари, флеш-ташувчи қиймати – 5 АҚШ доллари. Контракт бўйича умумий қиймат – 10 005 АҚШ доллари.\nБу ҳолда божхона тўловларини аниқлаш учун фақат ташувчининг қиймати – 5 АҚШ доллари божхона қийматига киритилади.\nНорезидент хизматларига солиқ солиш\nДМдан фойдаланишга бўлган мутлақ ҳуқуқ қиймати (10 000 АҚШ доллари) тўлов манбаида 20%лик ставкада солиқ солинадиган норезидентнинг роялти кўринишидаги даромади ҳисобланади (Солиқ кодексининг 155-моддаси 3-қисми 5-банди, 160-моддаси).\nЮридик шахслардан олинадиган фойда солиғи суммаси норезидентга даромад тўланган санада МБ томонидан белгиланган курсда ҳисоблаб чиқарилади.\nИккиёқлама солиқ солишнинг олдини олиш тўғрисидаги халқаро шартнома нормаларига мувофиқ норезидентнинг даромадидан фойда солиғи ушлаб қолинмайди ёки пасайтирилган ставкада ушлаб қолинади. Бунда норезидент ўз мамлакатининг ваколатли органи берган, ушбу мамлакатнинг резиденти эканлиги далилини тасдиқловчи ҳужжатни тақдим этиши керак.\nРезидентлик сертификати мавжуд бўлмаганда корхона норезидент даромадидан фойда солиғини (2 000 доллар) ушлаб қолади ва норезидентга даромад тўланган санадаги курс бўйича бюджетга ўтказади. 8 000 АҚШ доллари норезидентга ўтказилади.\nНорезидент кўрсатган хизматлар, агар уларни реализация қилиш жойи Ўзбекистон бўлса, корхонанинг ҚҚС бўйича солиқ солинадиган обороти ҳисобланади. Интеллектуал мулк объектларига бўлган ҳуқуқ ўтказилганда реализация қилиш жойи харидор жойлашган жойга қараб белгиланади (Солиқ кодексининг 202-моддаси 3-қисми 4-банди). Шу сабабли ДМ қийматига 20%лик ставкада ҚҚС солинади.\nКорхона 2 000 АҚШ доллари (10 000 х 20%) миқдорида бюджетга ҚҚС тўлайди.\n9-МИСОЛ. «Mirzo Ulugbek Innovation Center» инновация маркази резиденти бўлган корхона хорижий электрон савдо майдончаси орқали ДМга лицензияларни экспорт қилади. Лицензия қиймати – 500 АҚШ доллари. Корхона ҳар битта сотилган лицензиядан савдо майдончаси хизматлари ҳақини чегирганда 490 доллар олади.\nЛицензия сотилган санада доллар курси – 7 803,79 сўм.\nПул олинган санада доллар курси – 7 827,23 сўм.\nЭкспорт рақамли дистрибуция усулида амалга оширилиши боис ДМ божхонада расмийлаштирилмайди.\nБу ҳолда экспорт контракти расмийлаштирилмайди ва битим ТСОЯЭАТда рўйхатдан ўтказилмайди (631-сон Низомнинг 34-банди; ПҚ-3724-сон қарорнинг 1-банди).\nИнновация маркази резидентлари учун ваколатли банк номига ёзилган хат резидентнинг онлайн дўконлар орқали хорижий валютага хизматлар экспортидан олинган тушуми тасдиғи бўлиб ҳисобланади (631-сон Низомнинг 37-банди).\nҲар битта лицензия учун корхона счётига 490 доллар келиб тушади, бироқ тушум 500 АҚШ долларини ташкил этади. 10 доллар – корхонанинг савдо майдончаси хизматларига харажатлар.\nРақамли дистрибуция орқали лицензиялар экспортини расмийлаштириш\nЭлектрон майдонча имкониятларини диққат билан ўрганинг, ундан фойдаланишнинг барча босқичларида қандай ҳисоботлар, статистика, хабарларни шакллантиришига қаранг.\nСизнинг вазифангиз – сизнинг ДМни сотишга доир барча ахборотдан скриншотларни:\n● ДМнинг номи, имкониятлари, нархи;\n● буюртма рақами ва санаси (мавжуд бўлганда);\n● тўлов санаси ва суммаси;\n● юклаб олиш санаси ва вақти;\n● савдо майдончасининг воситачилик ҳақи суммаси;\n● бошқа маълумотларни қайд этиш.\nАгар лицензиялар ҳар куни сотилса, бу муайян давр учун тизим томонидан шакллантириладиган сотиш бўйича ҳисобот бўлиши мумкин. Айнан у ДМга лицензияларни сотиш бўйича битимларни тасдиқлаш учун асос бўлади.\nТизимдан олиниб, қоғозга чиқарилган ахборотга тизимдаги ахборотни асослайдиган масъул шахс рапорти ёки бухгалтерия маълумотномасини илова қилинг.\nЛицензияларни сотишнинг бухгалтерия ҳисоби\nХизматларни сотишдан даромад акс эттирилди (500 х 7 803,79)\n3 901 895\nТушум келиб тушиши акс эттирилди (490 х 7 827,23)\n3 835 342,7\nСавдо майдончасининг воситачилик ҳақи акс эттирилди (10 х 7 827,23)\nКурс фарқи акс эттирилди (500 х (7 827,23 – 7 803,79))\n2018 йил 1 июлдан бошлаб электрон тижорат орқали сотиладиган товарлар (хизматлар) учун уларнинг умумий қийматидан мажбурий 15%лик олдиндан тўлов тўлаш талаби бекор қилинган (ПҚ-3724-сон қарорнинг 2-банди).\nМатериал дастурий маҳсулотларга оид битимларга бағишланганига қарамай, юқорида айтилганларнинг ҳаммасини исталган рақамли маҳсулотларга нисбатан қўллаш мумкин.\nРақамли маҳсулотлар – интеллектуал мулк объектларининг электрон нусхалари (рақамли товарлар), шунингдек, электрон ахборот муҳитида моддий натижага эга бўлмаган муайян ҳаракатлар ёки муайян фаолиятни амалга ошириш, шу жумладан «булутли технологиялар» хизматини харид қилиш ва унга обуна бўлиш хизматлари (рақамли хизматлар) (670-сон Низомнинг 2-банди).


Юртдошларимизни хориждан тезроқ қайтарайлик... - Zamin.uz\nЮртдошларимизни хориждан тезроқ қайтарайлик...\nЭшитишимча, Туркиядан ватанга қайтиш учун элчихонамизга 15000 киши ариза берган. Агар уларни ҳозирги даражада қайтарсак (ҳафтасига битта чартер), ўртача 15 ойда уларни қайтара оламиз. Табиий у 15000 ойига камида 1000 та қайтишга талабгор билан тўлиб бораверади. Унда бу вазифани тўлиқ бажаришга 4-5 йил бемалол кетиб қолади.\n"Чартерни кўпроқ қўйса, муаммо тез ечилади-ку", десак, "Бирданига 3-4 баробар кўп одам оқимини карантинга олиш имкони йўқ" дейишади.\nЖаҳон ахборотини кузатсак, бу борадаги энг оммавий карантин тури "самоизоляция", яъни ўз-ўзини иҳоталаш эканини кўрамиз. Бунда сафардан қайтган одамни ўз уйида яккаланиши мажбурий қилиб қўйилган. Агар иҳотлашига ишонилмаса, битта миршаб ёки маҳалла фаолини бириктириб, уларнинг иш ҳақини иҳолатанган киши ёки яқинлари зиммасига қўйиш мумкин. Қаранг, бунда сафардан қайтганнинг маблағи ва давлатнинг ресурслари иқтисод бўлади.\nМеҳмонхонадаги ғурбатдан кўра уйдаги яқинларининг тафтини ҳис қилиш кишига қанчалар руҳ бағишлайди. Агар аэропортдан чиқаётган кишида вирус аниқланса, шифохонага ёки шубҳа бўлса, махсус карантин зонага жойланиши мумкин. Буни аниқлашнинг қандай услубини қўллаш шифокорлар измида. Ҳатто келишга номзодлар ўзлари турган мамлакатларида вирусга текширув ўтказганлари ҳақида маълумотнома тақдим қилишларини шарт қилиб ҳам қўйиш мумкин.\nМени ажаблантираётган икки жиҳат бор.\n1. Мамлакат ичкарисида одамлар коронавирус тўфони остида қанчалар қийналаётганини ҳамма кўриб турибди. Яқинларини шифокор кўригидан ўтказа олмаётганлар, сифатли тиббий муолажа ололмаётганлар, ҳатто вирус учун анализ топшира олмаётганлар, ҳаво бериш ускуналарини ўзи сотиб олиб (отлиқлар), айрим кўнгиллиларнинг хонадонлар аро юриб, беморларни муолажасини қилиб юрганлари каби. Энди мана шундай талотўп манзарасида, четдан келаётган мусофирларларга энг тараққий этган ва бу бало билан муваффақиятли курашаётган давлатлар талабини қўйиш жуда ғалати.\n2. "Коронавирусга қарши кураш фонди"дан 500 миллиард сўм ёрдам олган жонажон Ҳаво йўлларимизнинг ҳозирги аҳволи. Эътибор бераётган бўлсангиз, чет эл авиакомпаниялари мунтазам ҳаво қатновларини қўйиш режаларини эълон қилиб ётишибди. Лекин бизнинг Транспорт вазирлигимиз совуққонлик билан, улар нотўғри ахборот бераётгани, аэропортларимизни очмасликлари ва биз ҳам учиш хаёлидан воз кечишимиз лозимлиги ҳақида баёнот бериб ётибди.\nНега бу хориж авиакомпаниялари бундай шошилинч эълон бериб ётибди? Чунки улар учун ҳар бир кун ва ҳар бир мижоз ғанимат. Агар иш шундоқ кетса, синишлари аниқ. Гарчи уларда ҳам давлат ёрдами мавжуд бўлса-да, унинг ҳисоб-китоби бор ва қайтариш кераклигига аминлар. Бизда-чи? Бу саволга жавобни ҳамма билади. Ўзингиз тасаввур қилинг. Отангиз ҳар кун чўнтагингизга керагидан ортиқ пул солиб қўйса, сизда ишлашга иштиёқ бўладими?\nЛоақал чартер рейсларни кўпроқ қўйиб, “Ҳаво йўллари” бензин пулини чиқариб турса бўларди.\nГапирсам роса гап кўп экан, гапни чўзмай. Хуллас, озгина ҳаракат қилсак, ватанига келишга муштоқ ватандошларни тезроқ қайтара оламиз. Қарзи кўпайиб бораётган миллий авиакомпаниямиз белига дармон бўламиз.\n22-07-2020, 17:56, Жамият\nЧегара тўлиқ ёпилмаган, ҳар куни Афғонистон, Қозоғистон ва Қирғизистондан 500-600 киши кириб келмоқда\n29-04-2020, 19:19, Жамият\n31-03-2020, 17:17, Жамият


Жаҳонни сайр этиб кезган карвонлар\n8 Апр 2019 5341\nПрезидентимизнинг «Халқаро бахшичилик санъати фестивалини ўтказиш тўғрисида»ги қарори бўйича Термиз шаҳрида бўлиб ўтаётган халқаро бахшичилик санъати фестивали жаҳоншумул аҳамият касб этаётганининг гувоҳи бўлиб турибмиз.\nИнсоният маданияти ва адабиёти дурдоналарининг қадимий бешиклари Юнонистону Римдан тортиб Ҳиндистону Чин Мочингача, Чилию Канада, Аляска музликларидан тортиб, Японияю Австралиягача бўлган кенг дунёнинг барча ҳудудларида Алпомишу Барчинойлар диёрида, Термизий боболар юртида бўлиб ўтаётган улкан фестивалнинг довруғи кезиб юрибди. Мамлакатимиз раҳбари муҳтарам Шавкат Мирзиёевнинг ташаббуси ва саъйи ҳаракати билан илк бора бундай улкан халқаро анжуманнинг айнан Ўзбекистонда, Термиз шаҳрида ўтказилаётгани замирида ниҳоятда теран ҳикмат борлигини алоҳида таъкидлашни истайман. «Гўруғли» туркумидаги қирқлаб достонлар, «Алпомиш», «Кунтуғмиш», «Малла савдогар», «Рустамхон» каби юзлаб достонлар айнан бизнинг юртимизда яралгани ва улар бахшиларимиз ижоди билан авлоддан авлодга ўтиб сақланиб келаётганини бутун дунёга намойиш этиш ҳамда ушбу буюк хазинани асраб-авайлаб, келгуси авлодларга бекаму кўст етказувчи булбулнафас бахшиларни тарбиялаб етиштириш каби эзгу ниятлар Халқаро Бахшичилик фестивалининг бош ғояси ҳисобланади. Шу мунсабат билан бугунги кунда халқ оғзаки ижодиёти анъаналарини ривожлантириш, бахшилар, оқинлар, фольклоршунослар, фольклор ансамблларини қўллаб-қувватлаш учун янада кенг имкониятлар эшиги очилмоқда. Бундай улуғвор ишлар ўзидан ўзи бўлаётгани йўқ. Буюк келажагимизни мард ва олижаноб халқимиз билан бирга қурамиз, деган улуғвор даъватни ижтимоий ҳаётимизга тадбиқ этаётган давлатимиз раҳбари авваламбор адабиётга, китобхонликка, маънавиятни ривожлантирига катта аҳамият қаратмоқда. Алишер Навоий бобомиздан то Ҳамид Олимжонгача, Рабғузийдан то устозларимиз Эркин Воҳидов, Абдулла Ориповгача бўлган адабиётимизнинг шоҳ илдизлари халқ оғзаки ижоди сарчашмаларидан баҳраманд бўлиб, гуллаб-яшнаган.\nШу ўринда Президентимиз ташаббуси билан Жиззах шаҳрида ижод мактаби ҳамда муҳташам ёдгорлиги бунёд этилган халқимизнинг севимли шоири Ҳамид Олимжоннинг Фозил Йўлдош ўғлига бағишланган «Куйчининг хаёли» шеъри ёдимга тушмоқда.\nБу хаёл сўнгсиздир, осмон каби кенг,\nБу хаёл тугамас ҳеч ҳали-бери.\nУнинг бойликлари умрларга тенг,\nҲамон белгисиздир бошланган ери.\nУшбу шеърда юртимизда бахшичилик санъати тарихи нақадар олис, нақадар қадим асрларга бориб тақалиши тараннум этилмоқда. Бахшининг хаёли кенг, бахшининг хаёли бой, бу хаёлнинг бошланган вақти номаълум, унинг охири ҳам номаълум. Демак, бахшининг хаёли ҳамиша давом этади ва асло тугамайди.\nБахшилар билан ҳамсуҳбату ҳамнафас ижод қилган Ҳамид Олимжоннинг ўзи ҳам шеърларида бахши бўлиб кетади. Унинг Абдулла шоирга бағишланган «Дўмбирам» шеърида шундай сатрлар бор:\nСўз бошлайин энди яхши-ёмондин,\nКўзларимнинг нури бўлган дўмбирам.\nСен қўлимда, кезиб ўтдим жаҳондин,\nЮрагимнинг жўри бўлган дўмбирам.\nСендан ҳеч бир мумкин эмас совушим,\nСен тоғларда кезган чориқ ковушим,\nСенинг билан баланд бўлди товушим,\nБилагимнинг зўри бўлган дўмбирам.\nҲа, дўмбирада ҳикмат кўп. Дўмбира чалиб, юраги жўшиб, илҳоми тошиб, овози тоғлардан ошиб, ою юлдузларга туташиб достон айтаётган шоирнинг овозида ҳам ҳикмат кўп.\nКатта бахшиларнинг дўмбираси ёш бахшиларга ўтганидек Ҳамид Олимжон, Миртемир, Тўра Сулаймон каби халқона, бахшиёна оҳангларда ижод қилаётган улкан шоирлар анъаналарини Ўзбекистон халқ шоири Усмон Азим, Қорақалпоғистон халқ шоири Халила Давлатназаров, Ўзбекистонда хизмат кўрсатган маданият ходимлари Эшқобил Шукур, Рустам Мусурмон, истеъдодли ёш шоир Шодмонқул Салом каби шоирлар давом эттираётгани мени қувонтиради.\n«Сенинг билан баланд бўлди товушим» деганидек Президентимизнинг қарори асосида ўтказилаётган Халқаро Бахшичилик санъати фестивали шарофати билан бахшиларимиз, шоирларимиз товуши янада баланд бўлмоқда. Бугун уни бутун жаҳон эшитмоқда.\nВатанимиз санъати ва адабиёти тарихига олтин ҳарфлар билан битилажак ушбу улуғ воқеа биз ижодкорларга катта ғурур, оташин илҳом ва улкан масъулият бахш этади.\nЖаҳонни сайр этиб кезган карвонлар бугун Термизда учрашди. Ана шу карвонлар билан қўшилиб сайр этган бахшиларнинг халқимизнинг буюк тарихи ва нурли келажаги ҳақидаги термаю достонларини тингламоқдамиз.


АҚШлик сенаторлар Муҳаммад ибн Салмонни қотилликда айблаяпти | Azon.uz - Ахборот-таҳлилий портал\n23:00 05.12.2018 779\nАҚШлик сенаторлар Саудия Арабистони валиаҳд шаҳзодаси Муҳаммад ибн Салмон журналист Жамол Қошиқчининг ўлдирилишига бевосита алоқадор деган хулосага келди. Бу ҳақда CNN телеканали АҚШ конгрессида ўтказилган йиғилиш натижаларига таянган ҳолда хабар бермоқда.\nАйтилишича, МРБ директори Жина Хэспел саудиялик журналистнинг Истанбулдаги Саудия Арабистони консуллигида ўлдирилишига бағишланган ёпиқ брифинг ўтказган. Бирифингдан сўнг республикачи сенаторлар Саудия Арабистонига ҳам, журналистнинг ўлимига ўта юмшоқ муносабат билдирган Оқ уй маъмуриятига ҳам норозилик билдиришини айтди.\nБаъзи сенаторлар Саудия Арабистони валиаҳд шаҳзодасини қотилликда айблаш ниятида. «Бу тутун чиқаётган тўппонча эмас, балки тутаётган арра», – деди Жанубий Каролина сенатори Линдси Ррэм. У ушбу гапи билан Саудия Арабистонидан келган «қотиллар отряди» журналистнинг танасини бўлакларга ажратганига имо қилди. Сенаторнинг фикрича, «фақатгина кўр одам» журналистнинг ўлимини валиаҳд шаҳзода уюштирмаган деган хулосага келиши мумкин. Грэм бундан буён Саудия Арабистонини ва мазкур мамлакатга қурол сотилишини қўллаб-қувватламаслигини билдирди.\nЖамол Қошиқчининг ўлими туфайли Саудия Арабистонига нисбатан қандай чоралар кўрилиши масаласи келгуси ҳафта муҳокама этилади.\nАҚШ сенати Қошиқчи\n18:30 10.04.2019 858


Туркия ҳарбий ҳаво кучлари ИШИДнинг Суриядаги 90 та объектига зарба берди\n14:09 / 23.11.2016\nТуркия ҳарбий ҳаво кучлари самолётлари “Ислом давлати” террорчилик гуруҳининг Сурия шимолидаги позицияларига 90 дан ортиқ зарбалар берди. Бу ҳақда Anadolu агентлиги мамлакат Бош қўмондонлигига таянган ҳолда хабар бермоқда.\nҲужум натижасида террорчиларнинг қўмондон пунктлари, қурол-яроғ омборлари, мустаҳкамланган жойлар ва транспорт воситалари йўқ қилинди.\nХабарда таъкидланишича, турк учувчисиз бошқариладиган ускуналари Сурия билан чегара бўйлаб махсус қидирув парвозларини давом эттирмоқда.\nТуркия президенти Ражад Эрдўғон Анқара томонидан қўллаб-қувватланаётган Сурия озодлик армияси (СОА) “Ислом давлати” аъзолари томонидан ушлаб турилган Ал-Боб шаҳрини қамал қилишни бошлагани ҳақида маълум қилди.\nЭрдўғоннинг сўзларига кўра, СОА бўлинмалари қурд қуролланган қисмлари назоратида бўлган Манбиж шаҳрига ҳужум қилиш мақсадида ҳарбий амалиётга тайёргарлик кўриладиган майдонларни ҳам эгаллашган.\nТуркия раҳбари эса террорчилар билан алоқада деб гумон қилувчи қурдларни шаҳарни тарк этишга чақирди.\nЭслатиб ўтамиз, 24 августдан бошлаб Туркия қуролли кучлари Сурия озодлик армияси (СОА) жангчилари билан биргаликда “Евфрат қалқони” амалиётини ўтказмоқда. Унинг асосий мақсади – чегарага яқин ҳудудларни ИД экстремистлари ва қурд қўзғолончиларидан озод қилиш, шунингдек бу туманларда хавфсизлик зоналари яратишдан иборат. Октябрда турк ҳарбийлари 1,24 минг квадрат километрлик ҳудудни экстремистлардан озод қилгани ҳақида хабар берган.\nРасмий Дамашқ эса Анқара томонидан ўтказилаётган операция Сурия суверенитетини бузаётгани ҳақида маълум қилди.\nТуркия ИШИД Сурия армия


Latifa.uz — Ҳайдовчи эрталаб соат 4 да йўлда кетаётса, ЙПҲ хизмати ходими дарахт орқасидан югуриб чиқиб, машинани тўхтатибди.— Эрта тонгдан қаёққа кетяпсиз ҳурматли ҳайдовчи. Ҳамма одамлар ухлаб ётибди. Шубҳали...?!— Мен ҳам шуни айтаман. Ҳамма одамлар ухлаб ётганда сиз дарахт орқасида нима қилиб турибсиз?!\nҲайдовчи эрталаб соат 4 да йўлда кетаётса, ЙПҲ хизмати ходими дарахт орқасидан югуриб чиқиб, машинани тўхтатибди.\n— Эрта тонгдан қаёққа кетяпсиз ҳурматли ҳайдовчи. Ҳамма одамлар ухлаб ётибди. Шубҳали...?!\n— Мен ҳам шуни айтаман. Ҳамма одамлар ухлаб ётганда сиз дарахт орқасида нима қилиб турибсиз?!\n#Ҳайдовчилар #Эркаклар #ДАН-ходимлари


Алишер Усмонов нима сабабдан ўз активларини Россия юрисдикциясига ўтказмоқда? | Ўзбекистон ва жахон янгиликлари\nАлишер Усмонов нима сабабдан ўз активларини Россия юрисдикциясига ўтказмоқда?\nИқтисод 26 июль 11:28 623\nКипрда жойлашган USM Holdings компанияси 100% активларини Россиянинг “Холдинговая компания ЮэСэМ” фойдасига ўтказиш бўйича битим имзолади, деб хабар қилмоқда “Коммерсант” нашри.\nUSM Holdings компаниясининг бош акциядори (49 %) Алишер Усмонов бўлиб, ушбу компания Россиянинг “Металлоинвест” ХК ва “Мегафон” алоқа операторини акцияларининг бошқарув пакетига эгалик қилади.\n“Биз ушбу реструктуризацияни, Россияда эълон қилинган миллий иқтисодни офшор ҳудудлардан чиқариш сиёсати доирасида амалга оширдик. USM компанияси мамлакатнинг етакчи корхоналаридан ҳисобланади. Активларни Россия ҳудудига ўтказиш келажакда Россия иқтисодини ривожлантиришга хизмат қилади”, – дейилган USM Директорлар кенгаши аъзоси Иван Стрешинский расмий баёнотида.\nЭслатиб ўтамиз, Россия президенти Владимир Путин 2015 йилда бизнесменларга хорижий ва офшор ҳудудларда сақланаётган капиталарини Россияга қайтаришни таклиф қилган эди. Шу билан бирга Путин ушбу даромадларнинг барчаси қонуний ҳисобланиши ва ҳуқуқни сақлаш органлари тмонидан таъқиб қилинмаслигини ваъда берган эди.\nBahrom Noraliev demoqda:\nIyul 26, 2018 da 12:41 pm\nАклли инсонда узокни кура биладигон.


Барча мақолалар рукни архиви | DNK.UZ\nИбн Сино ўғил кўриш тадбири ҳақида\nЎғил туғилиши сабаби эр уруғининг иссиқлиги, мўллиги ҳамда жинсий яқинлик хотиннинг ҳайздан пок бўлиш вақтига тўғри келишидадир. Уруғнинг ўнг томондан келиши бунга ёрдам беради, чунки бу уруғ иссиқроқ ва қуюқроқ…\nТуғруқдан кейин оёқ-қўллар шишиши буйрак фаолияти бузилишиданми?\nИккинчи фарзандимни туққанимдан кейин оёқ-қўлларим шишиб кетиб, ҳаракатланишга қийналиб қолдим. Бир танишим сийдик ҳайдовчи дори воситаларини тавсия қилди. Аммо синаб кўришга иккиланаяпман… Муяссар НАЗИРОВА, акушер-гинеколог: Туғруқдан сўнг баъзи аёлларда қўл…\nҲомиладорликдан сақловчи дори қабул қилаётгандим. Соғлиғимда ҳеч қандай ўзгариш бўлмаганди. Аммо сўнгги кунларда жинсий алоқа вақти қин соҳаси қуруқлашиб, оғриқ юзага келаяпти. Бу ичаётган дори таъсиридан эмасми? Нилуфар Бўстонова, акушер-гинеколог:…\nБугунги мақоламизда гинеколог-шифокор С.С.Жамбекова тўлғоқ тутган пайтда аёл ўзини қандай тутиши кераклиги ҳақида батафсил гапириб, қандай тўғри нафас олиш керак, кучларни туғруқ учун қандай сақлаш лозим, бу пайтда овқатланиш мумкинми…\nЎзбекистонда сунъий уруғлантириш (ЭКУ, ИКСИ) муолажаларини ўтказадиган клиникалар\nТошкент шаҳридаги сунъий уруғлантириш (экстракорпорал уруғлантириш) билан шуғулланадиган клиникалар рўйҳати: Акушерство ва гинекология ИТИ Манзил: Тошкент, Мирзо-Улуғбек тумани, Мирзо-Улуғбек кўчаси, 132 а уй. Тел: +998 (71) 263 78-33 Сайт: www.akusherstvo.uz…\nЭркаклар бепуштлиги. Давоси борми?\nОила қургач, бир йил давомида фарзандли бўлолмаётган жуфтликларда насл қолдириш хусусияти билан боғлиқ муаммолар борлиги тахмин қилинади. Аммо бу тахмин холос. Аниқ маълумот қатор текширувлардан сўнг айтилиши мумкин. Агар эркак…\nАёлнинг ташқи қиёфаси, унинг кўркам бўлиши нафақат гавда тузилишига, балки кўкракларининг кўринишига ҳам боғлиқ. Агар сут безлари чиройли шаклда, бўлиқ бўлса аёлнинг ҳуснига ҳусн қўшади. Кўкраклар саломатлиги учун... Турлича жиддий…\nҲомиладор бўлиш учун энг маъқул кунлар\nТурмушга чиққан ҳар қандай аёл тезроқ ҳомиладор бўлсам дейди. Бунинг учун энг оддий чора — ҳомиладор бўлиш учун мақбул кунларни билишингиз керак. Агар ҳайз цикли 28 кундан иборат бўлса, ҳайзнинг…\nҲомиладор аёллар учун сийнабанд\nҲомиладорликнинг дастлабки муддатларидаёқ аёл киши кўкраги катталашгани ва сезувчан бўлиб қолганлигига эътибор беради. Бу ҳолатда оғриқ ва ноқулайликларни ҳис қилиш мумкин. Шунинг учун махсус бюстгалтерни танлайдиган пайт ҳам келди. Кўпгина…\nЖинсий қобилиятнинг сусайишига сабаб нима?\nЭркакларда мижоз сустлиги (Жинсий қобилиятнинг сусайиши) пайдо бўлишининг асосий сабаблари нимада? Демир АЛЕКСЕЕВ, cексопатолог: Мижоз сустлиги (жинсий қобилиятнинг сусайиши) асосан олий асаб фаолиятининг бузилишига, масалан, туғма ва турмушда орттирилган асабий…


Latifa.uz — Япониялик ихтирочилар робот ихтиро қилишибди. У робот ўғриларни ушлар экан. Роботни Россияга олиб боришса, у ерда кунига 40 та ўғрини ушлабди. Америкада 50 тадан ўғрини қўлга олибди. Ипподромга олиб келишса, бир соатда роботни ўғирлаб кетишибди.\nЯпониялик ихтирочилар робот ихтиро қилишибди. У робот ўғриларни ушлар экан. Роботни Россияга олиб боришса, у ерда кунига 40 та ўғрини ушлабди. Америкада 50 тадан ўғрини қўлга олибди. Ипподромга олиб келишса, бир соатда роботни ўғирлаб кетишибди.


Саломатлик гарови – Сурхон тонги\nБош саҳифа / Жамият / Саломатлик гарови\nЯнвар 5, 2018\tЖамият Изоҳ қолдириш 564 Кўрилди\nСув — тирикчилигимиз манбаи, тоза ичимлик суви саломатликнинг мустаҳкам гаровидир.\nБугун вилоятда аҳолини тоза ичимлик суви билан таъминлаш борасида амалий ишлар қилинмоқда. Жойларда тоза ичимлик суви муаммосини ҳал этиш учун қабул қилинган дастурга асосан ўтган йили қарийб 60 миллиард сўм маблағ ажратилиб, 200 километрдан зиёд сув қувурлари тортилди. Натижада қарийб 240 минг нафар қишлоқ аҳолисининг ичимлик сувига бўлган таъминоти яхшиланди. Ҳозирда Хўжамайхона шифобахш суви билан Бойсун тумани аҳолисини таъминлаш лойиҳаси доирасида 15 миллиард сўмлик иш бажарилди. Бу йил лойиҳанинг тўлиқ бажарилиши кўзда тутилган. Бу ижобий иш самараси ўлароқ Пулҳоким, Даштиғоз, Инкобод каби қишлоқларда яшовчи аҳолининг тоза ичимлик сувига бўлган муаммоси ҳал қилинади.\nОлдинги Яқин дўст\nКейинги Юзма-юз мулоқот


Чет тилини тез ўрганишнинг бешта оддий усули – ТАФСИЛОТ\nТавсия 1174 марта кўрилган\nЧет тилини тез ўрганишнинг бешта оддий усули\nЧет тилини ўрганишда сабрсизлик қилмайдиган одам камдан кам топилади. Куф-суф десангу тилни ўрганиб қўя қолсанг. Лекин бу у қадар осон иш эмас, шу билан бирга, тасаввурдагидай қийин иш ҳам эмас.\nИсталган хорижий тилни ўрганишда муваффақиятни таъминлайдиган энг муҳим жиҳат бу қобилият ва истакдир. Қобилият масаласида қўрқмасангиз бўлади, чунки у ҳар бир одамда бор. 2006 йили америкалик олим Ричард Спаркс ўз тадқиқотлари билан тил ўрганиш учун аллақандай оламшумул туғма истеъдодлар керак деган фикр асоссиз эканини исботлади. Энди истакка келсак. “Истак – бу минглаб имкониятдир, хоҳламаслик эса – минглаб баҳонадир” деган ҳикматли гап жуда топиб айтилган. Бир нарсани аниқлаб олинг: сиз тилни ўрганишни истайсизми ёки йўқ? Агар хоҳишингиз жиддий бўлса, қуйидаги маслаҳат-йўриқлар сизга албатта ёрдам беради.\nЖуда кўп тилчи олимлар фикрича, тилни сўзлашгичлар ёрдамида ўрганиш алоҳида сўз ва ибораларни, гап қурилишини ёдда сақлаб қолишга катта туртки беради. Тилни биринчи шахс тилидан айтиладиган тайёр жумлалар орқали ўрганаётган одам гапларни шунчаки такрорламайди, ўзини маълум ҳолат-вазиятларда ҳис этади. Масалан, дўконда савдо қилиш учун керак бўладиган гап-ибораларни ўрганиш асносида киши худди олди-сотди қилаётгандай сезади ўзини. Россияда инглиз тилини чуқурлаштириб ўргатишга ихтисослашган мактабда тадқиқот ўтказилди. Ўқувчилар матннинг биринчи шахс тилидан айтиладиган қисмини тўқсон саккиз фоизга эсда сақлаб қолди. Бу тилни сўзлашгичлар ёрдамида ўрганиш катта самара беришини кўрсатади.\nҚоида бўйича ишланг\nМутахассислар янги сўзларни ўзлаштиришнинг жуда унумли усулини топди. Кунига 30 та сўз ёдлайсиз, уларнинг 5 таси феъл бўлиши керак. Ҳар куни луғатдаги сўзлардан алифбо бўйича саралаб оласиз. Масалан, бугун “А” ҳарфидаги дастлабки ўттизта сўз танланса, эртага “Б” ҳарфидаги ўттизта сўз танланади. Алифбо бўйича тўлиқ айланиб чиқилгач, яна “А” ҳарфининг кейинги ўттизта сўзи ёдланади. Бу одат аста-секин тизим бўлиб шаклланади ва ёдлашингиз борган сари осонлашади.\nУшбу усул фойда бериши учун ҳар куни сўз ёдланг, дам олиш куни умуман бўлмаслиги керак!\nШеър ва қўшиқларни ўрганинг\nЭнг ёқимли ва самарали усуллардан бири хорижий шеър, қўшиқларни уларнинг таржималари билан бирга ўрганишдир. Бу усулдан фойдаланиб инглиз тилини уч ой ичида ўрганиб олганлар жуда кўп топилади. Тилшунослар бу йўл шеър ва қўшиқларни ўрганувчининг ўзи ўгирганда айниқса унумли бўлишини айтади.\nХорижий тилларни ўзлаштириш бўйича тадқиқот олиб борувчи руҳшунослар жуда кўп одамлар йўл қўядиган битта хатога эътибор қаратди: ўрганувчилар кўпинча сухандоннинг гапи ёки диктофондаги суҳбатни тўлиқ тушуниб етиш пайида бўлади. Аслида ҳар бир товушни илғашга эмас, умумий мазмунни фаҳмлашга интилиш керак.\nТилнинг оҳангини, кўп қайтариладиган сўзлар ва гап қурилишини ўрганишга ҳаракат қилинг. Майда тафсилотларга эътибор қаратманг.\nВазиятни ҳис қилинг\nТилни ўрганишга киришган илк кунларингизданоқ атроф-теваракдаги нарсалар, ҳодисалар ва ҳолатларни ифода этишга интилинг. Масалан, ўқувчи ва ўқитувчи ошхонадаги суҳбатни “уюштириш”лари мумкин. Албатта, бунинг учун овқатланишга бориш шарт эмас. Синфхонанинг ўзида улар худди овқатланаётгандек муомала қилади. Суҳбат давомида ошхона анжомлари, озиқ-овқатлар ва масаллиқлар номи тилга олинади. Бир-бирларидан ниманидир узатиб юборишни сўрашлари мумкин.\nХорижий тилни ўзлаштиришнинг одатий йўсини шундай: олдин гап-сўзлар ва иборалар эсда сақлаб қолинади, кейин грамматика ўрганилади. Масалан, бошқа тилли тенгдошлари орасига тушиб қолган болалар чет тилини жуда осон ўрганади. Гапларини грамматик жиҳатдан ҳам тўғри тузади. Чунки улар тил ўрганиш жараёнида ҳамиша вазиятнинг ичида бўлади. Шу сабаб ҳам тилни ҳис қилишлари осон кечади.\nАгар тил ўрганиш билан мустақил шуғулланаётган бўлсангиз, машғулотларга ҳар куни ярим соат вақт ажратинг. Сўз ва ибораларни мавзулар бўйича таснифлаб ўрганинг. Теваракда кўраётган нарсаларингизни ифодалашга ҳаракат қилинг. Ўзингиз билан гаплашишдан уялманг.\nОриф Толиб тайёрлади


17:41 12 Июл 2020\n13:10 20.02.2019 Ҳавола олиш\nТОШКЕНТ, 20 фев – Sputnik. Ўзбекистон Қозоғистон ва Россиядан 5 миллион тонна нефт етказиб берилишига қизиқиш билдирган. Бу ҳақда РИА Новости Қозоғистон энергетика вазири Канат Бозумбаевга асосланган ҳолда хабар қилди.\nҚозоғистон парламентининг депутатлари Ўзбекистон билан энергетика соҳасида ҳамкорлик ҳақида битимни ратификациядан ўтказишди.\n“Ўзбекистон сўровномасига асосан Россия Федерацияси Ўзбекистонга йилига 1 миллион тонна нефт етказиб бериш масаласини ўрганмоқда. Қозоғистон транзит томон сифатида кўриб чиқилмоқда”, - деб айтди Қозоғистон энергетика вазири.\nБозумбаевнинг сўзларига кўра, Ўзбекистон йилига 5 миллион (шулардан Қозоғистондан 2 миллион тонна ва Россиядан 3 миллион тонна) тоннагача нефт сотиб олишга қизиқиш билдирган.\n“Шунингдек, фақат Қозоғистондан 5 миллион тонна етказиб бериш варианти кўриб чиқилмоқда”, - деди Бозумбаев.


Quva.uz - ШИФОКОРЛАР – БУГУНГИ КУН ҚАХРАМОНЛАРИ!\nШИФОКОРЛАР – БУГУНГИ КУН ҚАХРАМОНЛАРИ!\n2020-09-23 20:18:35 46\nДунё бўйлаб тарқалган коронавирус пандемияси тиббиёт соҳаси ва шифокорларнинг инсоният ҳаётидаги ўрни ва аҳамияти нақадар муҳим эканлигини ҳар қачонгидан ҳам яққол намоён этди.\nБугун улар ўз ҳаётини хатарга қўйиб бўлса-да, ҳар куни, ҳар соатда минглаб, миллионлаб одамлар соғлиғини тиклаш, ҳаётини асраб қолиш учун курашмоқда. Турли мамлакатларда хасталикка оид рақамлар турлича бўлишига қарамай, вирус дунё аҳолиси олдидаги жиддий хавф саналади.\nМаълумки, юртимизда ҳам ушбу касалликка қарши кураш учун барча куч ва маблағлар эпидемия кенг тарқалишининг олдини олиш, вирус билан касалланганларни соғайтиришга қаратилган. Ҳозирги вазият ҳар бир кишининг зиммасига катта масъулият юклаган. Айни пайтда энг оғир вазифа шифокорлар зиммасида эканлигига гувоҳ бўлиб турибмиз. Айнан уларнинг фидойилиги, таъбир жоиз бўлса, қаҳрамонлиги туфайли республикамизда санитария-эпидемиологик ҳолат барқарорлашиб бормоқда.\nПрезидентимиз Шавкат Мирзиёевнинг тождор вирус билан боғлиқ муаммолар ечимига аниқ йўналтирилган фармон ва қарорлари, шунингдек, видеоселектор йиғилишларида бу хавотирни тезроқ бартараф этиш бўйича аниқ вазифалар белгилаб берилди. Табиийки, энг масъул вазифа шифокорлар зиммасида эканлиги таъкидлаб ўтилди.\nДавлатимиз раҳбари коронавирус тарқалишининг олдини олиш бўйича қатор видеоселектор йиғилишлари, халқимизга йўллаган мурожаатларида ҳам шифокорларнинг меҳнати, фидойилигига алоҳида эътибор қаратди. Уларни моддий ва маънавий рағбатлантириш, қўллаб-қувватлашга доир қарор қабул қилинди. Тиббиёт ва санитария-эпидемиология ходимларига қаратилган бундай юксак ишонч, ҳурмат бежиз эмас, албатта.\nБугунги кунда Қува туманида ҳам эпидемиологик вазиятни яхшилаш, каронавирус тарқалишини олдини олиш ҳамда туманимиз аҳолисини каронавирус пандемиясидан асраш борасида бир қатор ижобий ишлар амалга оширилмоқда.\nҲусусан собиқ “Бегат шифохонаси”да махсус Пульмонология шифохонаси ташкил этилган. Ушбу шифохона 50 ўринга мўлжалланган бўлиб, ҳозирда бу ерда беморлар “Пневмония” ташхиси билан даволанмоқда.\nУшбу шифохонага Туман тиббиёт бирлашмасининг 30 ўринли ички касалликлар пости штат бирлиги билан ўтказилган ва ҳозирда 3 та постда 2 сменада навбатчилик ташкил этилиб, ҳар бир сменада 3 нафар врач, 6 нафар хамширалар ҳамда 5 нафар кичик тиббиёт ходими жами 45 нафар тиббиёт ходимлари аҳолига тиббий хизмат кўрсатиб келмоқда. Тиббиёт бирлашмаси ҳузуридаги тиббий муассасаларнинг врач реаниматологлари, инфекцонеслари, терапевт ва педиатр врачлари мураккаб шароитда огоҳлик ва қаҳрамонлик билан ўз вазифаларини бажариб келишмоқда.\nШифохонада ҳозирда 3 та спал (ИВJI), 12 та кислород консентратори, 59 Бобров аппаратлари мавжуд.\nШунингдек, шифохонада кундузги ва тунги навбатчиликни ўташ мобайнида тиббиёт ходимларига инфекция юқишини олдлини олиш учун 100 та комбензон, 1000 та кўлқоп, 200 та тиббий ниқоб, 30 та ҳимоя кўз ойнаклари ва 50 та респератор захираси мавжуд бўлиб, навбатчилар ўз вақтида таъминланиб келмоқда.\nШу билан бирга муассасада кислород таъминоти, 52 та балонлар ёрдамида таъминланади. Балонларнинг барчасида манометрлар ўрнатилган.\nБундан ташқари, муассасада ҳозирда 35 турдаги (7 турдаги инфезион суюкдиклар, 5 турдаги антебиотиклар, 3 турдаги вирусга қарши дорилар ва бошқа) дори-дармон, тиббий бюмлар ҳамда дезенфекцияловчи воситалар захираси яратилган.\nСўнгги кунларда ижтимоий тармоқлар орқали ушбу муассасага жалб этилган тиббиёт ҳодимларига етарли шароит яратилмаганлиги ҳамда қўшимча иш ҳаққи кам миқдорда тўланаётганлиги юзасидан билдирилган мурожаатлар кўплаб муҳокамаларга сабаб бўлмоқда.\nАлбатта ушбу вазиятда тиббиёт ҳодимларини кўрсатаётган ҳизматларини моддий рағбатлантириш чоралари ҳам кўрилмоқда. Жумладан Ўзбекистон Республикаси Президентининг 2020 йил 26 март кунги ПҚ-4652-сонли қарорига асосан ушбу муассасага жалб этилган врач ходимларга\n25 миллион сўм, ўрта тиббиёт ходимларига 15 миллион сўм, кичик тиббиёт ходимларига 10 миллион сўм бошқа ходимларга 5 миллион сўмдан қўшимча иш ҳаққи тўлаб бериш чоралари кўрилмоқда.\nҲа, ҳозир бутун дунё аҳолиси ушбу касалликка қарши кураш олдида ўзига хос синовни бошдан ўтказмоқда. Ана шундай курашда шифокорларимизнинг фидойилиги, жасорати руҳимизга катта таянч бўлмоқда. Зеро, инсоният бу синовни мустаҳкам ирода, меҳр-оқибат, ҳамжиҳатлик билан енгиб ўтади.\nҚува туман ҳокимлиги\nSo'nggi marta saytdagi ma'lumotlar 29.10.2020


Виктория Токарева (1937; Россия) | www.ziyouz.uz\nБош саҳифа Жаҳон насри онлайн антологияси Виктория Токарева (1937; Россия)\nРубрика: Виктория Токарева (1937; Россия)\nМашҳур рус адибаси Виктория Токарева 1937 йили Ленинградда туғилган. Болалигида у шифокор бўлишни орзу қилган бўлса-да, мактабни тамомлагач, фикри ўзгариб, Ленинград консерваториясига ҳужжат топширади. Тўрт йил давомида мусиқий таълим олган Виктория бир муддат Москва яқинидаги қишлоқ мактабларининг бирида мусиқадан дарс беради.\n1963 йили у актрисаликка ҳавас қилиб, ВГИКка ўқишга киради. Айнан шу даврда Виктория Токаревада ижодкорлик қобилияти юз кўрсатиб, иккинчи курсдалигида “Ёлғонсиз кун” деган дастлабки ҳикояси чоп этилган.\nАдибанинг “Хэппи энд”, “Менинг ўрнимга”, “Қанотли отлар” каби асарлари китобхонларга айниқса маъқул бўлган.В.Токарева асарлари кўпинча А.П.Чехов ижодига қиёс этилади. Адибанинг ўзи ҳам бу буюк ёзувчи ижодидан баракали сабоқ олганини эътироф этади. Шунингдек, у Сергей Давлатов ижодига алоҳида ҳурмат билан қарашини таъкидлайди.В.Токарева кино соҳасида ҳам салмоқли фаолият юритган.\nБугунги кунгача унинг сценарийлари ҳамда ҳаммуаллифлигида ўн тўртта фильм суратга олинган. Улар орасида “Дадил бўлмоқ учун юз грамм”, “Тумор”, “Мимино” ва “Омадли жентльменлар” кино шинавандалари ўртасида жуда машҳур.\nХотини баттар семириб кетишдан қўрқарди – уйда ҳеч вақт киройи нон бўлмасди. Трофимов эрталаблари нон сақланадиган ёғоч идишни очганида чумоли талаб ётган қоқ-қуруқ, моғор босган нон бўлакларига кўзи тушар ва шунда у ўз ҳаёти ҳақида ўйлаб кетарди. Ҳаёти ҳам ана давоми…


Ўзбекистон ҳамкорликдаги лойиҳаларни амалга ошириш мақсадида Афғонистон учун мутахассислар тайёрлайди » Yangiliklar agregatori - OXO.UZ\nЎзбекистон ташқи сиёсатидаги асосий устуворликлардан бири Марказий Осиё минтақаси, жумладан Афғонистондир. Бу ҳақда Ўзбекистон Республикаси президенти ҳузуридаги Стратегик вa минтақалараро тадқиқотлар институти директорининг ўринбосари Санжар Валиев Ахборот ва оммавий коммуникациялар агентлигида бўлиб ўтган очиқ мулоқотда маълум қилди.\n«Марказий Осиё ва МДҲ маконидаги геосиёсий вазият” мавзуидаги мазкур тадбирда иштирокчилар Ўзбекистоннинг халқаро ва минтақавий сиёсатига оид масалаларни муҳокама қилишди.\nСанжар Валиевнинг сўзларига кўра, иқтисодий ҳамкорликнинг истиқболли йўналишларидан бири Афғонистон билан ўзаро муносабатларнинг янги стратегияси бўлди.\n«Бу ўзаро манфаатли ҳамкорлик. Афғонистон биз учун кўплаб стратегик имкониятларни очди. Ўзбекистон ҳам ўз навбатида Афғонистон билан ҳамкорликнинг янги сиёсатини эълон қилиб, унга ҳам ижтимоий, ҳам иқтисодий тикланишда кўмак бермоқда ҳамда ўз маҳсулотларини Ўзбекистон орқали МДҲ бозорига олиб чиқиш каби янги имкониятлар тақдим этмоқда», - деди у.\nМулоқот давомида Термиз шаҳрида очилган афғонистонлик фуқаролар учун таълим маркази ҳақида ҳам сўз юритилди.\n«Мазкур лойиҳанинг асосий мақсади – Афғонистон учун келгусида Ўзбекистон билан ҳамкорликка жалб этиладиган мутахассислар тайёрлаш. Бу «Ўзбекистон темир йўллари» билан ҳамкорликда темир йўл соҳасидаги ҳамкорлик, Ўзбекистон ҳудудида Афғонистон юклари логистикасини таъминлаш, бошқа истиқболли лойиҳалар бўйича қўшма шартномалар тайёрлаш йўналиши бўлиши мумкин», - деди Санжар Валиев.\nПрезидент ҳузуридаги Стратегик ва минтақалараро тадқиқотлар институтида раҳбарият ўзгарди\nЎзбекистоннинг Афғонистон бўйича қатъий позицияси маълум қилинди\nСамарқандда «Ҳиндистон – Марказий Осиё» мулоқоти ташқи ишлар вазирларининг Афғонистон иштирокида илк учрашуви бўлиб ўтади